Samuel Beckett: "Arratsalde bat" — Eibar.ORG | Eibarko peoria\nHemen zaude: Hasiera / Blogak / Volgako Batelariak / Samuel Beckett: "Arratsalde bat"\nXabier Montoia 2006/06/08 13:30\nEhun urte beteko zituzkeen aurten Samuel Beckett irlandarrak, Parisen hil izan ez balitz 1989ko abenduaren 22an. XX. mendeko idazlerik garrantzitsuenetakoa, bi literatur hizkuntza erabili zituena –ingelesa eta frantsesa–, batik bat bere antzezlanengatik da gogoratua –eta horien artean nagusiki Godoten esperoan obragatik, Juan Garziak euskaratu zuena 2001ean–; bere bibliografia zabalean, edonola ere, mota askotako testuak aurki ditzakegu: eleberriak (edo anti-eleberriak: Molloy eta Malone dies dira, ziurrenik, entzutetsuenak), poemak, ipuinak eta jite ezberdinetako prosa laburrak. Azken horietako bat izango da, hain zuzen ere, urteurrena ospatzeko aitzakia aldizkari honetan: "Arratsalde bat" du izenburu, eta Xabier Montoiak itzuli eta eskaini digu, eskuzabal. Eta guk, zer esanik ez, eskertzen diogu kolaborazio hau bidali izana.\nTestua, Montoiak ingelesetik itzuli duena, ez dago zehazki datatuta Becketten The Complete Short Prose 1929-1989 liburuan, baina 1970eko hamarkadan idatzi bide zuen, eta frantsesez eta ingelesez argitaratu zen bilduma eta aldizkari ezberdinetan (cfr. hemen eta hemen).\nLurrean zetzala aurkitu zuten. Inork ez zuen haren falta sumatu. Inor ez zebilkion bila. Andre zahar batek aurkitu zuen. Lausoki adierazteko. Hain aspaldi gertatu zen. Andrea nora gabe zihoan basa-loreetara. Horiak soilik. Horrelakoentzat baino begirik ez zeukala egin zuen tupust han zetzanarekin. Ahuspez eta besoak zabalik zetzan. Soingaineko bat zeraman jantzita urtaroa gorabehera. Gorputzak ezkutaturik botoi ilara luze batek lotzen zuen goitik behera.Itxura eta neurri guztietako botoiak. Zutik jantzita haren hegalek lurra eskobatzen zuten. Badirudi hori bat datorrela. Buruaren ondoan kapela bat zetzan lur gainean zeihar. Haren hegal eta koroaren gainera aldi berean. Gizona nabarmendu gabe zetzan gaineko berdexkan. Urrutiko begirada bilatzaile bat erakartzeko buru zuria besterik ez zegoen. Andreak ikusita al zuen inon lehenago? Inon zutik lehenago? Ez hain bizkor. Andrea guztiz beltzez jantzita. Gona beltz luzearen barrena herrestan belarretan. Egunaren amaiera zen. Orain sortalderantz mugituz gero itzalak aurrea hartuko lioke. Itzal luze beltz bat. Arkume garaia zen. Baina ez zegoen arkumerik. Ezin zuen bakar bat ere ikusi. Hirugarren lagun bat handik igaroko balitz, haienak lirateke ikusiko lituzkeen gorputz bakarrak. Aurrena andre zaharrarena zutik. Hurrena haren ondora hurbildutakoan lurrean etzanikoarena. Badirudi hori bat datorrela. Zelai hutsak. Andre zaharra guztiz beltzez jantzita geldi-geldirik. Gorputza geldi-geldirik lurrean. Horia beso beltzaren muturrean. Ile zuria belarretan. Sortaldea gauean hondoratzen. Ez hain bizkor. Eguraldia. Zerua hodeitsu egun osoan ilundu arte. Sartalde-ipar-sartaldean ostertzetik hurbil jadanik eguzkia agertu zen azkenik. Euria? Tanta batzuk aukeran. Tanta batzuk goizean aukeran. Orainaldian amaitzeko. Hain aspaldi gertatu zen. Egun osoan etxe barruan kaiolatuta eguzkiarekin batera kanpora irten da andrea. Agudo dabil zelaietara heltzeko. Bidean inor ez ikusi izanaz harriturik nora gabe doa sutsu basa-loreetara. Sutsu gauaren berehalakotasuna ikusita. Harriturik ohartu da arkumerik ez dagoela kopuru handitan hemen urtaro honetan. Gazte alarguntzean bereganaturiko beltza janzten du. Hilobia lore berriz apaintzeko doa nora gabe senarrak maite izan zituen loreen bila. Baina beso beltzaren muturrean horirako ez da alerik egongo. Beraz albait gutxien baino ez dago. Hori da berarentzat hirugarren ustekabea kanpora irten zenetik. Ugari hazten baitira hemen urtaro honetan. Bere lagun zaharrak bere itzalak gogait eragiten dio. Hainbeste non biratu egiten baita eguzkiari buruz. Besoa albora luzatzen du bere bidetik bazter den edozein lore hartzeko. Irrikan dago eguzki-sartzea amaitu eta joateko nora gabe berriro aske oskorri-oste luzean. Atsekabea areagotzeko bere gona beltz luzearen firfira ezaguna belarretan. Begiak erdi itxita mugitzen da argi itsugarrirantz erakarrita bezala. Baliteke bere buruari esatea gauza bitxi gehiegi direla martxoko edo apirileko arratsalde bakar baterako. Kanpoan inor ez. Arkume bakar bat ere ez. Nekez lorerik. Itzala eta firfira gogaikarri. Eta horrez gain izu-laborria bere oina gorputz baten kontra nabaritzean. Halabeharra. Inork ez zuen haren falta sumatu. Inor ez zebilkion bila. Beztiduren beltza eta berdea elkar ukitzen ari orain. Bilduriko lore urrien horia buru zuriaren ondoan. Eguzkiak argituriko aurpegi zaharra. Tableau vivant aukeran. Nola edo hala. Dena isilik aurrerantzean. Andrea mugitu ezin den arte. Eguzkia azkenik desagertu da eta harekin itzal guztiak. Dena itzal hemen. Oskorri-osteko itzaltze motela. Ilargi edo izarrik gabeko gaua. Badirudi hori guztia bat datorrela. Baina horretaz kito.\nHemen duzue testua ingelesez eta gaztelaniaz.\nBecketten inguruan zer edo zer gehiago: Jon Benitoren artikulua Berrian, eta Susa aldizkarirako Eduardo Mataukok eta Kristin Addisek euskaratutako "Azkenburuko bulkadak" prosa laburra.\nAzaleko irudia Francis Bacon margolari anglo-irlandarrarena da.


Gizarte eragileak Archives - Zero zabor\nGuraSOS elkarteak Donostian larunbatean, 16, aurkeztu du bere Hitzartu ekimena, “hondakinen kudeaketarekin dugun gatazkaren konponbide adosturantz eramateko”. Eztabaida eta hondakinen plan berria bideratuko duen batzorde teknikoaz gain, zenbait pertsonalitatez osatutako berme batzordea izendatuta, GuraSOSen lehenbiziko ekintza izango da 80.000 euro biltzea gastuetarako. Joseba Belaustegik aurkezpenean esan duenez, “hau esperimentu bat da, horregatik aurkeztu dugu Euroka...\nAndoaingo Ipar Haizea plataformak Change.org plataforman sinadura bilketari ekin dio, Zubietako erraustegiari buruz ETBn eztabaida publiko garbia eskaini dezaten. Azaroaren 20ko ilunabarra arte 3.853 herritarrek sinatua zuten eskaria. Honela dio, euskaraz, gaztelaniaz eta ingelesez, sinadura eskatzen duen argudioak: “Erraustegiaren proiektu berriaren aurrean eta politikari bultzatzaileek proiektu garesti eta herritarren kezka handiaren aurrean erakutsi duten egoera kudeatzeko borondate...\n1 / 311234102030Hurrengoa»


Euzkadiko Gudontzidi Laguntzaileko pertsonala\nLau bakailontziak konfiskatu zituztenean, tripulazioetan marinel zibilak eta militarrak nahasturik zeuden, PYSBE enpresaren tripulazioetakoak batzuk, Armada Errepublikarrak ontziratuak besteak. Ontzi horiek eta, oro har, euskal Armadako guztiak Eusko Jaurlaritzaren kontrolpeko pertsonalaz hornitzearren, 1936ko azaroaren 10ean argitaratu zuten Itsasoko Bolondresgoa sortzeko Dekretua.\nItsasoko Bolondresgoa gorputz militar bat zen, bolondres zibilez hornitua. Hasieran, merkantzia nabigazioan aritutako guztiek eman zezaketen izena, eta altura edo baxurako arrantzuan gutxienez sei hilabetez aritutako orok. Aurkeztutakoak 3.000 baino gehiago izan ziren, 18 eta 60 urte bitartekoak eta lanbide maila guztietakoak: kapitainak, pilotuak, patroiak, makinariak, suginak, ... baina prestakuntza militar eskasekoak eskuarki. Horien artetik hautatzen zuten ontzietako tripulazioak eta lehorreko establezimendu batzuk osatzeko behar zen pertsonala, bakoitzaren erakunde politiko eta sindikalak emandako txostenen argitan betiere. Hasieran oso gutxi onartu zituzten –350 gizon inguru-, baina 1937ko ekainean, 1924tik 1938ra bitarteko kintak mobilizatu zituztelarik, 700dik gora izan ziren, zenbait ontzitara eta Bizkaiko Itsasoko Armadaren bulegoetara destinatutakoak barne. Oro har, 900 gizon izan ziren Euzkadiko Gudontzidian.\nBehin destinoan sartu ondoren Armadaren lege eta foruen mendean geratzen ziren, eta diziplina militarraz. Pertsonal guztiak hartu zuen laneko eta paseoko arropa. Lehena mono itxurakoa zen, eta bigarrena txaketoia eta prakak ziren, gris berdexkatik itsas urdineranzko tonuez, arrantzale botez eta txapel ilunaz. Bakoitzaren gradu edo maila ezagutzeko ez zuten erabili ez bereizgarririk ez eta galoirik ere, baina horretarako proiektuaren lehen zirriborroa egitera heldu ziren.\nBouetako komandanteei ontzi-teniente maila eman zieten, baina bestelako hierarkia izen guztiak Herri Ontziterian erabilitakoetatik hartu zituzten. Ontzi-bizkarreko Ofizialen artean komandante eta 1., 2. eta 3. ofizial graduak zeuden. Goizeko eta Iparrekoren komandanteak eta minaketari eta kanoetako kapitainak 1. ofizialtzat hartzen zituzten. Makinetako ofizialen artean 1., 2. eta 3. makinari eta makina-laguntzaile edo 4. makinari graduak erabili zituzten, Ontzi-bizkarreko ofizialekin halako paralelotasun bat finkatuz. Goizeko eta Iparrekoren makinariak 2. makinistatzat hartzen zituzten. Telegrafistek eta Osasuneko langileek (mediku eta praktikanteek) ere ofizial maila zuten Euskadiko Armadan.\nTarteko laguntzaile graduetan kostako edo kabotajeko patroia (1. patroi deitua batzuetan), 2. ofizialaren mailakoa, eta arrantzako patroiak (edo 2. patroia) izaten ziren, menpeko mailaz azkeneko hauek. Makinetako graduak 1. mekanikari edo 1. motorista graduak ziren, 3. makinariaren parean, eta 2. mekanikari edo 2. motorista, menpeko mailaz. Maila horixe bera zuten minaketarietako makinari eta sugin gaituek. 1937ko ekainean intendente edo bulegoetako laguntzaile postua ere sortu zuten.\nAzkenean, atzeneko mailaren osatzaileak genituen Marinel Saila (kontramaisua, marinel-kabua, marinela eta mutila), Makinetakoa (makina-arduraduna, koipeztatzailea, sugina eta endai-mutila), Irratitelefonokoa (telefonista), Artilleriakoa (kanoi-kabua eta artilleroa) eta Sukaldekoa (1. eta 2. sukaldaria, 1. eta 2. zerbitzaria eta eltzezaina). Kanoa automotoreetan destinatutako pertsonal guztiak marinel maila zuen, nahiz eta batzuek kanoa patroi edo kanoa motorista izendapenak jaso zituzten.\nItsasoko Bolondresgoaren pertsonal gehiena euskal kostaldeko herrietakoa zen, eta erdia baino gehiago bizkaitarrak (% 57), horien artean nagusi bermeotarrak izaki (guztiaren % 10 baino gehiago); laurdena pasatxo gipuzkoarrak ziren (% 28) eta arabarrak eta nafarrak oso gutxi (bien artean % 1 inguru); besteak (% 14) Euskal Herritik kanpo jaiotakoak ziren, Galiziakoak batez ere (% 10). Militantzia politikoari dagokionean, % 57 Euskal Langileen Alkartasunekoak edo EAJkoak ziren, % 19 UGT edo Alderdi Sozialistakoak, eta ehuneko txikiagoetan ziren CNT (% 5), EAE (% 4), Ezkerra Errepublikarra (% 2), Alderdi Komunista (% 2) eta beste zenbait sindikatu profesional (% 1). Eta afiliatu gabeko edo afiliazio ezezagunekoek beste % 10 bat osatzen zuten.\nOntziratutako pertsonalaz gain, lehorreko pertsonala ere bazen, jakina, bulego, tailer, biltegi, talaia eta zainketa-postuetan aritu beharra zegoen eta. Langile horiek, salbuespen bitxi batzuk izan ziren arren, ez ziren Itsasoko Bolondresetakoak, eta ez zeuden diziplina eta foru militarren mendean. Administrazio arloko kategoria edo mailak hurren datozenak ziren: sailburu –Egiak beste inork ez zuen maila hori-, negoziatu edo bulegoburu (idazkariek, ikuskariek eta aholkulari teknikoek kontsiderazio bera zuten), 1., 2. eta 3. ofizial, mekanografo, ordenantza (gidariak kategoria honetan sartuta zeuden) eta laguntzailea. Talaia eta zainketa-postuetan zelatariak eta talaiariak, laguntzaileak eta jagoleak zeuden (batzuetan kosta-zaintzaile deituak). Administrazioko langileen artean zeuden Euskadiko Armadan aritu ziren emakume bakarrak, hiru izan baitziren Buruzagitzako bulegoetan: Paquita García, Mª Luisa Jiménez Alzaga eta Miren Leanizbarrutia.


etorkizuna etorkizun: marzo 2012\nIgande arratsalde polita eman dut eliz-funtzio batean Arrasaten. Adiskide kolonbiarrek euren tenplu berriko inauguraziora gonbidatu naute eta oso pozik onartu dut eskaintza. Zerbait berri bizi izango nuelakoan abiatu naiz zeremoniarantz eta lerro hauekin batera eskerroneko sentimendua agertu nahi diet aukera eman didatenei.\nKristau Bataiatzaileko Arrasateko kideek euren otoitz-tokia herri osoari irekitzean ekumenismo xehe baina aldi berean zintzoa erakutsi dute, apaltasunez. Eskuak luzatu dizkigute elkarrekin otoitz egiteko, bakoitzak nahi zuen eran, egiazko otoitza buru eta, batez ere, bihotzarekin gauzatzen baita, lagun hurkoari afiliazioa eskatu gabe. Eliza-adar guztien gainetik gizon eta emakumeen arteko elkarkidetza da kohesioa ahalbide dezakeen faktorea, eta horren aldeko apustu guztien atzetik jardutea zeharo premiazkoa dugu, gure gizarteak oinarrizko printzipio moralak berreskuratuko baditu.\nElizen arteko elkarkidetza eta erlijio desberdinen komunio eraginkorra: horra hor, eraiki beharreko mundu bizi eta aurrerakoiaren ezinbesteko osagaia. Ez bakarra, jakina, baina bai lehen-leheneko mailakoa. Arnasa hartu ahal izateko oxigenoaren premiaren tamainakoa.\nGogora datorkit, zoritxarrez, astean Frantziako Toulousen gertatutakoaren oihartzuna. Jazotakoak estatu laikoaren zutabeak hondar gainean daudela jarrita erakutsi du. Lau judutar hilak islamiar baten ekintzaren ondorioz. Tristea iruditu zait, liberté, egalité, fraternité-ko herrialdean alde batetik eta bestetik erlijioa ardatz gisa erabiltzea. Batak Alahren izenean disparatu du eta besteek "La Terre promise" nahiago izan dute aukeratu hildakoen hilobirako, itxuraz hain agindua ez duten baina administratiboki behintzat zegokien frantziar lurraren ordez. Uhin-frekuentzia horretan elkar ulertzea arras inposiblea da.\nBekoki eta bihotz-eskuzabaltasunaren ildotik etorri beharko du gizakiontzako sariak, inoiz gizadia bere lotura guztietatik askatuko bada. Horregatik gaur arratsaldeko ekintza haize berritzailearen seinalea iruditu zait. Ez dakit inozoegia ote naizen nire talai propiotik. Banintz ere, dena den, inozotasun konpartituan segitu nahi nuke.\nPublicado por Josemari Velez de Mendizabal en 9:47 1 comentario:\nEtiquetas: Arrasate, Kristau Bataiatzailea\nFELIX AZUA TXIT ARGIARI: HERREN ZABILTZA!\nFelix de Azua irakaslearen idazkia irakurri nuen pasa den larunbateko El Paisen eta hotz geratu nintzen. Azuakeria irentsi ondoren sutan jarriko nintzen, aspaldiotan nire baitan nagusitu den deiadar antzeko batengatik izan ez balitz: eten gabe, erlatibizatzeko erregu boteretsua egiten dit. Horri esker, nire bihotz taupadak neurriko abiaduran doaz azken hilabeteotan.\nGoiko behe hondoei buruzko ikasgai magistrala eskaini zigun katalanak Madrileko egunkarian, bere ekarpenak bilbatzeko hain maisuki darabilen estilo jauzilari eta ertzez beteak lagunduta. Eta bere teoriaren euskarriari nondik lagun ziezaiokeen oraindik asmatu ezinik nabilelarik, honako adierazpen borobila zegien Azuak, lasai asko: “La tradición que venera a los asesinos como héroes “antisistema” arranca por lo menos de Rousseau y en algunos lugares, como las provincias vascongadas, parece ser endémica, pero siempre hay un posible relato verosímil”\nDelinkuentzia masiboaren kritika egiteko euskaldunok sartu gintuen analisian, berriz diot, nire meningeek oraindik dezifratu ez duten ezkutuko arrazoiren batengatik. Baina intelektualak horrela egin zuen eta milaka irakurlek irentsiko zuten harrikada, agian bat ere ohartu gabe. Endemikoa, nik dakidanez, lurralderen baten berezko kualitate (normalean, negatiboari) aplikatzen zaio. Eta badirudi Azuak horrelako iritzia duela gurekiko, izan ere kualitatea ez du lurraldeak berak ematen –zentzu geografikoan- baizik eta horren biztanleek, eta horien artean ni neu eta nire lagun asko ere sartzen ditu Bartzelonan jaiotako espainolak.\nEsan dut beste garai batean ziztu bizian kristorenak esango nizkiola Azuari, baina urteen poderioz nire izpiritua sosegatzen joan bide da, eta erantzun gisa esango diot, soilik, ez nauela konbentzitu bere azalpenean, nik ez baititut sekula hiltzaileak gurtu. Baina gehituko nioke herrena iruditu zaidala bere argumentazioa, izan ere “parece” horrekin ez du arriskatzen. Zer irudituko litzaioke berari, prostituzioari buruzko balizko nire ikerketa batean honako hau idatziko banu: “Esan didatenez, Madrileko Azuaren etxeko guztien amak putak ziren” Balio al du horrek ezelako teoria eraikitzeko? Behintzat, gaiaren gaineko tesia gauzatu nahi banu, Azuari buruzko aipamen hori testuan soberan egongo litzatekeelakoan nago, eta nik ez nuke erabiliko. Ez balitz, jakina, Azuaren moduko pertsonaren bat –zuzen zuzenean- mintzeko. Baina zientifikoki ez lioke pisurik emango, inondik ere. Gehiago esango nuke, ziur nago tesiko zuzendariak ez lidakeela baimenduko halako errazkeria merke eta oinarririk gabea jartzea.\nIzan zaitez osasuntsu, Azua jauna, eta ahaztu ezazu ni bezala hiltzailerik maitatzen ez dugun euskaldunon tropel handia!\nPublicado por Josemari Velez de Mendizabal en 7:05 No hay comentarios:\nEtiquetas: El Pais, Felix Azua\nGaur goizean mezu elektronikoen buzoia irekitzean, erreferentzian "atentos al radar" zekarrenarekin topo egin dut eta zertaz zetorren igarri bezain laster zakarrontzira bota dut, ireki gabe. Amorruz betetzen naute halako abisuek!\nHorren moduko iragarkiak bidaltzen dituztenentzat, itxura guztien arabera, lehenago da disgustua modu teknologikoz saihestea nork balizko zigorra bere jarrera zuzenaz ekiditea baino. Ez nuke halakorik irakurtzeko arazorik izango baldin eta mezuak aurreratuko balit erakutsi behar didala nola hezi dezakedan nire burua aginduak betetzeko. Pistak emango lizkidake, behintzat, nire zibismoa aberasteko.\nAizu! Niri seinaleak jartzen badit gehienez jota orduko 120 kilometrotara joan behar dudala, neure ardura zibikoa da hori betetzea eta araua hautsiz gero gizartearekiko nire utzikeria erakusten ari naiz. Ezin da onartu -etikoki ari naiz, noski- "orain bai, orain ez" arduragabearekin jokatzea, "ez" hori tranpek ahalbideturiko sistemarekin bermatzen denean.\nEz didate aitzakiek balio. Nola fidatuko naiz ni, guztiekiko errespetua adierazten duen ezein arautegiri bizkarra emateko prest dagoen inorez? Eta ez dit balio arbuiatzeak, giza kolektiboaren ezagutzarako edozein zehazkizun gerta daitekeela onuradun.\nGizarte-arauak hiritarrok bete ditzagun eginda daudela barneratzen ez dugun bitartean, gizartea huts egiten ari da. Radarrak non dauden detektatzeak disgusturen bat -zigor ekonomikoa- aurrez diezaioke detektatzaileari, baina ez du ekarriko horren gizarte-heziketa sendotzea, justu kontrakoa baizik, ahuldu egingo baitio gizon emakumeen artean duintasunez eta bekokia goian ibiltzeko ahalmena.\nAurreko Arrazonamendu hori, jakina, beste hainbat aplikapenetarako erabil liteke. Elkarbizitza konplikatua da eta ahalegin berezia egitea dagokigu gizarte-makineria koipeztuta edukitzeko. Ibilaldia orekatua eta desgasterik txikienarekin gerta dadin kontzentratu beharko lirateke indarrak. Utopia handia izango litzateke radarrik behar ez izatea. Handiagoa, ordea, arautegi eta zigorrik gabe bizi izatea.\nPublicado por Josemari Velez de Mendizabal en 7:29 No hay comentarios:\nEtiquetas: radarrak, zibismoa\nMONDRABERRI. BIKTIMA BERRIA\nhttp://www.fentmuntanyaiformacio.es Ondoko lerroek bat egiten dute, duela zenbait aste txoko honetan bertan idatzi nuen beste hausnarketa goibel batekin. Orduan komunikabideetako mundu labaingarritik desagertutako bi medioren gain aritu nintzen -Euskonews Gaztea eta Público- eta gaurko lerro hauek hauek Mondraberri argitalpen elektroniko eredugarriaz ari naiz. Tamalez, ez dabiltza mondraberrikideak alaitasunezko kanpaiak errepikatzeko moduan eta weba argitaratzeari utzi behar izan diote.\nBeste zenbait milaka lagunek bezala, oso nirea daukat Mondraberri, duela zazpi bat urtetik Arrasateri buruzko informazio zehatz eta freskoa eskaini diguna. Nik baino askoz hobeto jakingo dute eurek ixtearen arrazoia -ziurrenik bat baino gehiago- baina krisi ekonomikoaren aitzakiaz beste krisi batzuen itzal ilunak ageri zaizkigu euskal hodei ertzean, eta horiek ekonomikoa baino lazgarriagoak gerta daitezke... eta gertatzen ari dira, askoren isiltasun ulertezinak lagun.\nAspaldiko adiskide batek kontatu zidan, baserrian kide guztiek plater bakarretik jaten zuten egun batean anaia bati kontraeztarritik joan zitzaiola mokadua eta arnasari ezin eutsiz zerraldo erori zela denen aurrean. Mahaikide batek begirada arin bat bota zion eta besteei "este ya se ha jodido" argigarria adierazi ondoren, mahaian lehiakide bat gutxiago zutelako lasaixeago nonbait, azpilekoa ahitu arte ez zuten anaia gizaraxoa lurretik altxa. Eta zuzenean ohera eraman zuten, beste ezelako laguntzarik gabe osatuko zelakoan.\nEuskararen mundu zail eta ertzez beterikoan "jodido" larregi direla ikusita, zailtasunetan itotzeko arriskuan dabiltzan besteen jokabideak pentsarazten dit solidaritatea eta antzerako hitz politen helmenaz. Erabiltzen ari diren parametro ekonomikoen arabera hemen ez bide dago denontzako tokia... edo horixe adierazi nahi digute, uste genezakeen baino askoz bozgorailu gehiagotik. Zerbait ez dut ongi ulertzen... ala bai? Eta nire buruan proiektatzen den pelikula harrigarrian gorago aipatu ditudan beste krisien sintomak gailentzen ari dira . Ondorioz, auziaren erreflexioan aurrera egin ahala eszeptikoagoa naiz euskararen oihan beltzean.\nAhul eta gaixoak dira gerrako ekonomiaren lehen biktimak. Bistan da euskaraz bizi nahi dugunon itxaropenak herrenago dabiltzala, gure hizkuntzari egokituriko euskarriak lur mugikorretan jaso baitira, baldintza ez lehiakorretan, alegia. Hori aspaldiko kontua da eta mundu kontrajarrietako nor gehiagoketan euskaldunoi galtzailearen papera tokatu zaigu, ordenamendu juridikoa bera ere gure alde ez dugulako. Nire inozotasunetik euskaldunok gure eskubideen defentsan intentsiboagoak izango ginela pentsatu nuen inoiz, kohesionatuagoak azalduko ginela. Baina itxura guztien arabera, gure artean ere, larri zaurituarenganako atxikimendu aktiboaren ordez "onenak egin du" jarrera baztertzaile hotz soilean mugitzen dira euskal eragile nagusiak, geratzen diren apurretatik gehiago tokatuko zaizkiolako ez hain triste.\nBihoakie hemendik nire laguntza apala Mondraberrikoei.\nEtiquetas: Arrasate, euskara, Euskonews Gaztea, Mondraberri, Público


"Pentsio publiko, duin eta bizitzeko adinakoen alde" borrokan jarraitzen dute pentsiodunek - Arrasate - Goiena.eus\n"Pentsio publiko, duin eta bizitzeko adinakoen alde" borrokan jarraitzen dute pentsiodunek\nEneko Azurmendi 2021-11-29 16:54\nAzaroaren 22an onartu zen pentsioen balioa handitzeko lege proiektua, eta horren baitan dago Belaunaldien arteko Ekitatearen Mekanismo berria (BEM). "Horrek Gizarte Segurantzaren Erreserba Funtsaren diru-sarrerak handitzen baditu ere, ez du bermatzen Prebentzio Zerbitzu Publikoaren finantzaketa nahikoa", azaldu dute pentsiodunek.\nEra berean, Kongresuko Batzordean onartutako zuzenketen "alderdi positiboak" kontuan hartuta ere, "zuzenketa horiek ez dute aldatzen pentsio publiko duin eta gutxienekoen sistema publikoa bermatzeko aukera galdua den erreforma baten izaera", pentsiodunen esanetan. "Indarrean dauden murrizketak berresten ditu, beste batzuei atea irekitzen die eta Pentsio Publikoen Sistemaren pribatizazioa sustatzen du".\nGizarte Segurantzaren kontuen auditoria bat egitea ondo iruditzen zaiela nabarmendu dute, "baina eskatu behar da Kontuen Epaitegiaren txostena berehala gauzatzea". Txosten horren arabera, 104.000 milioi euro itzuli behar zaizkio Gizarte Segurantzari, "gobernuek 'desegokitzat' jotzen diren beste gastu batzuk ordaintzeko erabiltzen baitituzte". Modu horretan, azpimarratu dute zuzenketa hori "paper bustia" izango dela. "Kokoteraino gaude inoiz betetzen ez diren promesez".\nArrazoi horiengatik, uko egiten diote "pentsioen erosteko ahalmena mantentzea bermatzen ez duen" lege-proiektu bati, haien esanetan, "indarrean dauden murrizketak finkatzen dituelako, 1.080 euro baino askoz gutxiagoko pentsio minimo miserableak betikotzen dituelako, genero arrakalaren aurka neurririk hartzen ez duelako, 40 urte baino gehiagoko kotizazio-karrerak dituzten langileak zigortzen dituelako eta erretiro aurreratua eta Pentsioen Sistema Publikoa pribatizatzea sustatzen dituelako".\nDatorren astelehenean, elkarretaratzerik ez\nBestalde, datorren astelehenean, abenduak 6, ez dute elkarretaratzerik egingo. "Hurrengoa abenduaren 13an egingo dugu eta ondoren atseden hartuko dugu urtarrilaren 13ra arte".


AEK-k iragarri du matrikulazioa zabalik dagoela euskaltegi guztietan | Gizartea | Berria\nAEK-k iragarri du matrikulazioa zabalik dagoela euskaltegi guztietan\nIkasturtearen balorazio positiboa egin dute, eta ikasturte berrian izena emateko deia egin dute.\nAEK-ko ikasle eta irakasleak 2021-22 ikasturteko matrikulazio kanpainaren aurkezpenean, Iruñean Idoia Zabaleta / FOKU Tamaina handiagoan ikusi\n2021eko irailak 1 10:09\nIkasturte berrirako AEK-ko euskaltegi guztietan matrikulazioa zabalik dagoela iragarri du Alizia Iribarren AEK-ko koordinatzaile nagusiak, Iruñeko euskaltegian, gaur egindako agerraldian. Joan den ikasturtea, 2020-2021 ikasturtea «arrakastatsua» izan dela adierazi du, eta urrian hasiko den 2021-2022 ikasturtea horrela jarraitzea espero dute. Horrez gain, gehitu du pandemiak eragindako egoeran ikasleekin euskara ikasi, hobetu eta erabiltzen jarraitu nahi dutela. Beraz, Hasiko gara, bazatoz? lelopean, izena emateko deia egin dute.\nIkasleen eta irakasleen ahaleginari esker, osasun neurriak hartuta, euskalduntze prozesuan «aurrera» egin dutela nabarmendu du. Pandemian egonda ere, ikasleak euskaltegira joan dira; hortaz, Iribarrenek azpimarratu du herritarren erantzuna «ikaragarria» izan dela. Hala ere, ikasle batzuk lekurik gabe gelditu zirenez, ikasturtea «gazi-gozoa» izan dela esan du.\nUnean uneko osasun neurrietara egokituta eta prebentzio neurriak hartuta, urrian hasiko den ikasturtean, ohiko ikastaroekin jarraituko dute. Hortaz, euskara ikasteko bost aukera eskainiko dituzte: aurrez aurreko taldeak euskaltegietan, ohiko euskalduntzea eta mailak egiaztatzeko ikastaroekin; autoikaskuntza euskaltegietan; eredu konbinatua, aurrez aurreko eskolak eta autoikaskuntza uztartuta; online ikastaroak; eta foru barnetegia.


Blog honen bidez hamaika aldiz entzunda dugun Alzheimer gaixotasunari buruzko xehetasunak ematen saiatuko gara, hala nola gaixotasunaren tratamendua, gaitza nola detektatu edota azken berriak. Guzti hone helburua gutako edonork paira dezakeen gaixoatasunari aurre egiteko modua topatzen laguntzea da; dakigun arte, sendabiderik ez dagoenez, informazioa eskuratzea da dugun erremedio bakarra!\nGehien bisitatutako sarrera\nBlogean zehar aipatu den bezalaxe,asko dira gaixotasun hau pairatzen dutenak, bai ezagunak zein ezezagunak izan. Pertsona hauen bizipena munduari erakusteko, Carles Bosch kataluniarrak dokumental bat prestatu zuen ,zeina 2010.urtean bukatu zuen filmatzen. Dokumental honen protagonista Kataluniako Generalitateko presidentea izandako Pasqual Maragall dugu. Politikari honek bere gaitzaren berri eman zuen 2007.urtean, eta ordutik 2010.urterarte Bosch-ek Maragallen gaixotasunaren eboluzioa filmatzen joan da. Bere intentzioa ez bakarrik Alzheimer dutenei, baizik eta hauen senitartekoei esperantza izpi bat ematea baino ez da. Izatez, nahiz eta Maragallek gaitasunak galtzen doala jakin, ez du etsitzen, eta ahalik eta bizitza normalena jarraitzen saiatzen ari da, gaixotasunak uzten dion punturarte, behintzat.\nDokumentalaren tituluari dagokionez, ederki laburbiltzen du Alzheimerraren sintoma nabariena, bakarra izan ez arren: pazienteak ez dira gai bizikleta, koilara eta sagarra bezalako hitz zerrenda gogoratzeko. Berez, filma hunkigarritzat hartu dezakegun arren, gaitzaren eboluzioa argiro islatzen du, benetako gaixo bat protagonistatzat hartuz. Aipatu beharra dago, Maragallek bere bizipenak grabatzen dituela, jada nor den ere gogoratzen ez duenean, behintzat, bere ingurukoak ez ahazteko; edo hobe esanda, bideoa ikusten duen bakoitzean nor izan de birgogoratzeko.\nPublicado por Eneritz Alonso en 17:10 7 comentarios:\nEtiquetas: Gehiago jakiteko\nTxertoa, tratamendu posiblea?\nIkusteko dago oraindik saguetan arrakasta izan duen txertoak gizakietan zer nolako eragina izan dezakeen, baina orain arte gaixotasun honek ez du sendabiderik izan. Hala ere, egoera hobetzen lagundu dezaketen tratamenduak egon badaude, burmuinaren eta zelulen komunikaziorako ezinbestekoa den azetilkolina hain bizkor honda ez dadin botikak adibidez. Dena den, adituek diotenez, botikarik onena maitasuna da, gaixoen jokabidearekiko pazientzia eta ulermena.\nEdozelan ere, uztailaren hasieran Estatu Batuetako Elan Corporation enpresako zientzialariek Nature aldizkarian iragarritako aurkikuntzak Alzheimer-en gaixotasunaren ingurumaria alda dezakete. Txertoak ez du gaixotasuna sendatuko, baina gizakiekin probatzean saguekin lortutako emaitzen parekoak aterako balira, Alzheimerrenak dagoeneko tratamendua izango luke, gaixotasuna sendatzerik ez litzateke lortuko, baina geraraztea bai. Bestalde, txertoa prebentzioan eraginkorra balitz gaixotasuna bera desagertaraziko litzateke. Beraz, adituek etorkizunerako egin dituzten kalkuluak ezerezean geratuko lirateke. Dena den, horretarako denbora beharko da, oraindik ez baitago txertoa gizakietan probatzeko baimenik ere —baimena lortu eta aurten hasteko itxaropena dute—.\nPublicado por Eneritz Alonso en 15:04 No hay comentarios:\nEtiquetas: Azken berriak\nTxertoa, zertan datza?\nAlzheimer-en gaixotasunaren ezaugarri nabarmenetako bat burmuinean gertatzen den amiloide izeneko proteinaren kontzentrazioa da. Laborategiko saiakeretan erabili ziren saguak genetikoki eraldatuta zeuden, burmuinean ohi dena baino amiloide gehiago sor zezaten. AN-1792 izeneko txertoak amiloide-plakak sortzea eragotzi zuen. Elan Corporation enpresako ikerlariek saguen sistema inmunoari ziria sartzen saiatu ziren, sistemak berak amiloideak substantzia arrotzat har zitzan.Horretarako bederatzi saguri amiloideak —beste elementu batzuekin konbinatuta—injektatu zitzaizkien, txertoa eman zitzaien; beste 17k ez zuten txertorik jaso. Hori egin eta 13 hilabetera saguen burmuinak aztertu zituzten eta txertoa hartu zuten saguen burmuinetan amiloiderik ez zegoela edo oso gutxi zegoela ikusi zuten; gainerako saguen burmuinetan amiloideen kontzentrazioa handia zen.\nBigarren entsegua ere egin zuten ikertzaileek, txertoa dagoeneko amiloide-plaka ugari zituzten saguei emanda. "Txertoak gaixotasunaren garapena gerarazi zuen, eta —itxuraz behintzat— plaken kontzentrazioa gutxitu egin zen".\nSaguekin egindako entseguek itxaropenerako zirrikitua irekitzen duten arren, badira txertoak gizakietan Alzheimerrenari aurre egiteko baliorik ez izateko arriskua dagoela pentsaraz dezakeen arrazoirik. Horietako bat —oinarrizkoena— amiloideak dira, baliteke eta amiloideen kontzentrazioa gaixotasunaren sintoma izatea, eta ez gaixotasunaren eragilea. Bestalde, Alzheimerrena duten gaixoek burmuinean saguek ez dituzten beste ezaugarri batzuk dituzte. Azkenik, ez dago argi lehen aipatu diren sintoma eta portaera guztiak Alzheimerrenaren hasieraren ondorio diren edo beste zerbaiten ondorio izan daitezkeen; hortaz, arrakasta osoa lortzeko ezinbestekoa izan beharko litzateke aldez aurretik argi eta garbi jakitea nork duen gaixotasuna, eta nork duen gaixotasuna izateko arriskua.\nAlzheimerrenari aurre egiteko balio duen edo ez jakiteko denbora beharko den arren, AN-1972 txertoak aukera berriak irekitzen ditu hainbat proteinaren kontzentrazioaren ondorioz sortzen diren gaitzen, Creutzfeldt-Jakob-en gaixotasunaren —behi eroen gaitzarekin lotura estua duena— edo Parkinson-enaren, aurka lan egiteko.\nPublicado por Eneritz Alonso en 15:09 No hay comentarios:\nBloggean zehar azaldutako informazioa milaka pertsona sufritzen duten gaixotasun isil hau hobeto ezagutzen lagun diezagukeen arren, Alzheimerraren inguruko informazio gehiago Alzheimerdun gaixoak laguntzeko estatu mailan dagoen erakundearen web orrialdean eskuragai dugu.\nAlzheimer duten gaixoak laguntzeko erakundea\nOraintxe aipatutako "Fundación Alzheimer de España" estatu mailari dagokio. Baina Elgoibarko udaletxeak Alzheimer duten gaixoei, eta zehazki hauen zaintzailei, laguntza eskaini ohi die, gaitzari aurre egin ahal izateko. Izan ere, asko hitz egin dugun gaixoei buruz, eta hauek sufritzen dutenari buruz; baina hauen jagoleak ahanzteko joera izan ohi dugu. Eta jagole hauek (senideren bat kasu gehienetan), ez dakite zehazki nola lagundu gaixoari.\nGaldera asko sorrarazten dira itaun honen inguruan: nola tratatu behar dut gaixoa? Egokia dena egiten ari al naiz? Nik gaixoa laguntzen dut, baina nork laguntzen nau ni?\nGuzti honi aurre egiteko, eta laguntza bila joateko, Elgoibarko udaletxeak antolaturiko hitzaldiak eta antzekoak daude bai gaixoa bai zaintzailea laguntzeko prest era deinteresatu batetan.\nElgoibarko udaletxeak Alzheimerdunei eskainitako laguntza\nBizkaiko udalerritan ere zerbitzu hau eskuragarri dago behar dutenentzat, besteak beste Leioan, non bertako udaletxeak, Elgoibarren bezalaxe, laguntza zerbitzua doan eskaintzen duen.\nLeioako udaletxeko web-gunea\nPublicado por Eneritz Alonso en 14:24 No hay comentarios:\nAlzheimerrak jota dagoen pazienteari laguntzeko gomendioak\nAlzheimer duen senideren edota ezagunen bat edukiz gero, hona hemen euren bat-bateko jarrera aldaketei aurre egiteko jarraibide batzuk:\nAlzheimerren gaitza sendatzeko modurik ez dago gaur egun. Baina bere sintoma batzuk hobetu egiten dira tratamendu egokiarekin.\nGaitzak ez dakarkio, berez, inolako minik pazienteari.\nKomeni da pazienteari inguruko errealitatea behin eta berriz agertzea: Zein naiz?, Non zaude?, Zein egun da gaur?, etab.\nUrduri edo erasokor badaude, izan daiteke gaitzak eraginda edota beste arrazoi batengatik. Medikuari kontsultatu.\nPazientea umore txarrez edo mespretxuz agertzen bada, pazientziaz hartu. Maitasunez tratatu eta zoriontsuagoak izango dira.\nAhal bada, ez daitezela ohean geratu edo isolatu. Beren bizi-kalitatea hobetuko duen harreman positiboa eta beroa mantendu horiekin.\nZeuentzat nahiko zenituzketen errespetu eta maitasun berberaz trata itzazue. Hobeto bizitzen lagunduko diezue.\nPublicado por Eneritz Alonso en 14:16 1 comentario:\nAlzheimerraren prebentzio ez farmakologikoa\nJarraian aurkezten zaizuen bideoak laburki azaltzen ditu mediku baten ahotik, besteak beste, jada emandako gomendioak. Horrela bada, ikustea gomendatzen dizuet, prebentzioa gaur egun, gaixotasunari aurre egiteko tresna bakarra baitugu.\nPublicado por Eneritz Alonso en 13:52 No hay comentarios:\nTratamendua eta prebentzio ez-farmakologikoa\nAlzheimer gaixotasuna tratatzeko metodoetariko bat plasmaferesis bidez egitea da. Aferesiaren bidez, odolean aurkitzen diren eta gaitzaren eragileak diren gorputz patogenoen eliminazioa bermatzen da, patogenoak giza gorputzetik ateraz.\nKontutan hartzekoa da Alzheimerraren eragilea diren plaka senil estrazelularraren osagaia beta-amiloidea dela, eta plaka hauek oroimenaz arduratzen diren garun parenkiman aurkitzen direla. Hortaz, plasmako albuminaren %90 albuminari lotuta dagoenez, plasmaferesisi bidez plasma zirkulatzailea mobilizatzea lortzen bada, beta –amiloidea (Aß) bahitzea lortuko zen. Ondorioz, gaixotasunaren areagotzea murriztea lortuko genuke. Izan ere, alzheimer eragiten duen plaka amiloidea murriztea lortuko baitzen.\nAlzheimerraren sorrera oroimenaz arduratzen diren garuneko parenkiman plaka senilak agertzean datza. Aß plaka horien osagai dira. Hau horrela dela jakin arren, oraindik ez da tratamendu eraginkorrik aurkitu eritasunari aurre egiteko. Baina plasmaferesiaren bidez lortu nahi dena da Aß zitotoxikoaren produkzioa inhibitzea, horrela ezin metatu ahalko delarik aipatutako plaketan.\nPrebentzio ez-farmakologikoan elikadura, aktibitate fisikoa eta soziala landuko dira.Mediterraneoko dietak ospe handia dauka. Dieta hau haragi gorri gutxi eta arrain, fruta, zereal, barazki, oliba olioa ugari kontsumitzean datza, baita ardo pixka bat ere. Dieta honen onurak antioxidatzaile kopuru altua eta kaloria gutxi hartzea dira. Hala ere, antioxidatzaile kontsumoaren garrantzia eztabaidatua izan da.\nCaenorhabditis elegans izeneko zizarearen kasuan baraua egiteak hauen bizi-iraupena handitzen du. Oro har, kaloria gutxiago hartzen diren herrialdeetan Alzheimer kasu gutxiago ematen direla ikusi da.\nAdinakoen artean aktibitate sozialak memoria eta komunikatzeko gaitasunak hobetzea suposatzen du, beraz, modu batean Alzheimerra pairatzeko probabilitatea txikiagotzen da. Aktibitate fisikoaren inguruan esan ohi da Alzheimerra sufritzeko aukerak gutxitzen direla baina hala ere hau ez da guztiz egia,izan ere kontrakoa esaten duten zenbait lan ere aurkitu izan dira.\nPublicado por Eneritz Alonso en 13:53 No hay comentarios:\nEz ahaztu gogoratzeaz, Alzheimerraren aurkako arma bakarra baita!\nBloga beste hizkuntzetan:\nZerbait aldatuko zenuke blog honetatik?\nAlzheimer kasu berrien maiztasuna\nZazpi segundoko Alzheimer kasu berri bat atzematen da - EiTB Albisteak Gizartea\nAzken berriak (2) Diagnostikoa (1) Garapena (2) Gehiago jakiteko (2) Sarrera (1) Tratamendua (3)\nBlog-aren artxiboa noviembre (1) diciembre (6) enero (5)


Desha konderria (Arkansas) - Wikipedia, entziklopedia askea.\nDesha konderria (Arkansas)\nDesha konderriaren kokapena AEBtan\n1.989,5 km2 (%93.73)\n133,06 km2 (%6.27)\nDesha konderria (ingelesez: Desha County) Arkansasko konderri bat da, Ameriketako Estatu Batuetan. Hiriburua Arkansas City da. 2010eko zentsuaren arabera 13.008 biztanle zituen, Desha kilometro koadroko azaleran.\nDesha konderriak 2.122,56 kilometro koadro ditu. Horietatik 133,06 ura dira. Beste 1.989,5 lurra dira. Biztanleria dentsitatea 0,16 da.\n2010eko zentsoan bizi ziren 13.008 pertsonetatik 6.661 txuriak edo hispanoak dira. Horietatik hispano edo latino kategorian 578 dira. 6.176 beltzak edo afroamerikarrak. 34 amerikar natiboak ziren eta 2 Hawaii edo Pazifikoko irletako natiboak. 43 asiarrak ziren. Bestelako arraza bat kategorian 6 biztanle daude. Bukatzeko euren burua arraza bat baino gehiagotan 86 pertsonek kokatzen zuten.\nMultimedia: Desha County, Arkansas


Danborradaren ondoren, gaur bukatuko dituzte festak Ormaiztegin - Goierriko Hitza : Goierriko Hitza\nOrmaiztegiko San Andres jaiek eman dituzte onenak dagoeneko, eta bart gaueko danborradaren ondoren, gaur bukatuko da festa, zaindariaren eguneko ospakizunekin. Dozenaka lagun atera ziren bart, danborrak hartuta, Sarriegiren martxa ezagunak joaz. Gauaren ilunari eta hotzari aurre eginez, ordu eta erdi inguruko saioa egin zuten, herrian barrena lehenengo, eta plaza parean ondoren. Denbora luzez utzita egon ondoren, duela urte batzuk heldu zioten berriz ere ohiturari, eta urtez urte, egonkortzen ari den ohitura da. San Andres eguna Festen azken eguna, Ormaiztegiko zaindariarena, ospatuko dute gaur. Goizean, Urmaiz abesbatzak lagundutako meza (11:30) eta hamaiketakoa izango dituzte. Bitartean, umeentzako parkea izango da Zubipe kiroldegian. 13:00etan, herri kirol jaialdia egingo dute plazan. Arratsaldean berriz, Cirqueamos ikuskizuna izango da Zumalakarregi kaleko karpan, 17:30ean. Eguna eta festak bukatzeko, 19:00etan, Arantzak eta Pantxok kontzertua egingo dute plazan, rantxerak, korridoak, tangoa eta euskal musika nahastuz.


Bortzirietako 3. piropo lehiaketa burutu da\nHemen zaude:Hasiera»Albisteak»Albisteak»Bortzirietako 3. piropo lehiaketa burutu da\nBortzirietako Euskara Mankomunitatea 2009-11-12 0 Iruzkin\nBortzirietako 3. piropo lehiaketa izan da aurten, eta dagoeneko baditugu hiru saridunak. Ehundik gora piroporen artean, hiru aukeratu dituzte Bortzirietako 12 eta 18 urte bitarteko ikasleek. Hiru beratarren piropoak saritu dituzte ikasleek. Dunia Abatal beratarrak irabazi du lehenengo saria. Labiagako ikaslea da, eta 13 urte ditu. Hauxe da hark idatzitako piropoa: Zu maitatzea pekatua bada, ni zuzenean infernura noa!; beraz, Katea-Bike etxeak bizikleta bat emanen dio. Pekatu egiten badu, badu zerekin infernura joan. Zorionak, Dunia!\nBigarren saria Ane Etxegarairentzat izan da, betiereko piropo hau idatzi baitzuen: Ez zaitut betidanik maite, baina betirako maiteko zaitut. Toki Onako ikaslea da, eta 13 urte ditu. Bortziriak etxetresnak etxeak, beraz, mp4 bat emanen dio.\nHirugarren saria, berriz, Luka Remirorentzat izanen da; 15 urte ditu, eta Toki Ona ikastetxean ikasten du. Hau da haren piropoa: Asnaia daukat bihotzean, egingo didazu azka? Zu zara iristen den bakarra. Piropo horri esker ez dakigu bihotzik irabazi duen, baina bi liburu eta CD bat, bederen, irabazi ditu.\nEskerrak eman behar dizkiegu bereziki Katea-Bike eta Bortziriak etxeei emandako opariengatik.\nErran gabe doa, Euskal Herriko 5. piropo lehiaketa ere bortzerritar batek irabazi duela: Beñat Maia etxalartarrak. 14 urte ditu, eta piropo eder hau idatzi zuen: Ondoan garen bi zuhaitz gara, eta urte osoa daramat udazkenaren zain biok batera biluzteko.


Pobreziaren eta gizarte-bazterketaren kontrako Nafarroako sareak “Urria; pobreziaren kontrako hilabeterako” prestatutako programazioa aurkeztu dute - Red Navarra de Lucha contra la Pobreza y la Exclusión Social\nPobreziaren eta gizarte bazterketaren kontrako sareak, laugarren urtez, pobreziaren kontra borrokatzeko hilabetea antolatu du, urte honetan sei jarduera ezberdinekin.\nPobreziaren eta gizarte bazterketaren kontrako sareak, 33 elkarte parte hartzailerekin, Pobreziaren kontrako nazioarteko eguna dela eta urrian zehar jarduera ezberdineki osatutako progamazioa martxan jarri dute “urria; pobreziaren kontrako hilabetea”. Jardueraz beteriko hilabeta hau laugarren urtez ospatuko da aurten, eta guztietan oso erantzun ona jaso dute sarean.\nAlberto Urteaga sareko lehendakariak dioenez “orain, bereziki, pandemiak eragindako krisia dela eta, hausnarketa- eta ikaskuntza-espazioak bilatu behar ditugu pobreziaren eta bazterketaren aurka borrokatzeko. Horregatik, ahalegin garantzitsu bat egin nahi izan dugu eta jardueraz betetako hilabete bat antolatu nahi izan dugu errealitate horiei hainbat modutan heltzeko.”\nPobreziaren inguruko begira ezberdinak, sei jarduera ezberdinak.\nProgramatutako ekitaldiak urriaren 7an izango dute hasiera, “Una mirada diferente” erakusketaren inaugurazioaerekin, non Unai Beroiz argazki-kazetariaren erretratuei esker 14 zaurgarritasun-egoera konplexu ezagutu ahal izango ditugu. Erakusketa Tuterako UNEDean eskegiko da urriaren 7tik 26ra.\nUrrengo astean, urriak 14ean, “Derecho a la vivienda, de la lucha a la regulación” solasaldia martxan jarriko da, non Kataluniako Sindicat de Llogaters sindikatuaren esperientzia ezagutu ahal izango dugu, etxebizitzaren alokairua arautzeko legearen bultzatzaileak izan baitira. Urriak 14ean Plazaran izango da 18:30tan.\nHurrengo eguneko goizean, urriaren 15ean, XXI. Sarearen jardunaldia ospatuko da. Oraingo honetan, legediaren arabera gizarteratzea molda daitekeela aztertuko da, eta alderantziz, gizartearen eta/edo komunitatearen ikuspegitik legeria alda daitekeela. “Leyes para combatir la desigualdad” izango da jardunaldiaren izenburua, Kondestable civivoxean izango da ekitaldia eta Sebastiá Sarasa soziologoa, Gema Mañu gizarte langilea eta sindicat de llogaters de barcelonako pertsona ezberdinek parte hartuko dute.\nAsteburuan, urriaren 16an, Pobreziaren eta Gizarte Bazterketaren aurkako Nafarroako Sareak Gizarte Entitateen Plataformako beste elkarteekin batera, REAS, CERMIN eta Nafarroako GGKEen koordinatzailea, “Contra la pobreza la diversidad es riqueza” erakusketan parte hartuko dute, Autobus Geltoki Zaharrean.\nEAPN Españarekin batera, “Estrategias para luchar contra la pobreza en el Medio Rural” tailerra martxan jarriko dute, Peraltako Kultur etxean, urriak 25ean. Landa-pobreziari aurre egiteko erronkei eta alternatibei buruz hausnartzeko eta horiei aurre egiteko estrategiak bilatzeko eguna izango da. Besteak beste, Itziar Gómez Nafarroako Gobernuko Landa Garapeneko eta Ingurumeneko kontseilaria eta Juan Carlos Castillo Nafarroako Udal eta Kontzejuen Federazioko lehendakaria izango dira.\nHilabetea amaitzeko eta ukitu parte-hartzaileago eta artistikoago batekin, urriaren 30ean herritarrak gonbidatzen dituzte “Pamplona Poetry Slam: poesía contra las injusticias” poesía erakusketan parte hartzera. 12 poeta ezberdin parte hartuko dute eta gizarte gai ezberdinen inguruko poesiak errezitatuko dituzte. Publikoa erabakiko du zeintzuk ailegatuko dira finalera. Parte hartzeko izendatzeak irekitak daude iada eta poetryslam-a 12etak Plazaran izango da.\nJardunaldiak doakoak izanen dira eta jendearentzat irekiak, aldez aurretik izena emanda. Informazio guztia web orrian dago:https://www.redpobreza.org/actualidad/mes-contra-la-pobreza/\n← Nafarroako gizarte-laguntza eredua aztertzen\nNafarroako Gizarte erakundeen plataforma elkarlanean… →


Hornidura-katearen ingurumen-trakzioa – BEM2017\nnola integratu eragile guztiak negozioaren ingurumen-hobekuntzan?\nBEM2017 > Agenda > Hornidura-katearen ingurumen-trakzioa\n3 Saio Paraleloa Tematikoa\nProduktu edo zerbitzu bat bizi-zikloaren ikuspegiarekin garatzeko zereginean eragile ugarik parte hartzen dute; eragile horiek osotasunaren ingurumen-ikuspegia baldintzatzen duten prozesu eta/edo jardueren ardura dute, bakoitzak berearena.\nBeraz, produktu eta zerbitzuen ingurumen-hobekuntza lortzeari begira, ezinbestekoa da taldeka lan egitea, ahaleginak batzea eta lankidetzarako espazioak ezartzea, banakako lorpenak biderkatu ahal izateko. Horretarako, konfiantza, gardentasun eta errespetuaren balioak sustatu behar dira, elkarrizketa, lankidetza eta ikaskuntzaren aldeko giroa sortzeko.\nGaur egun, ingurumen-trakzioa hornitzaileen kudeaketatik harago doa, zeren hornidura-kate osoa hartzen baitu barne. Gainera, bere jarduera ez da enpresaren kudeaketaren alderdi orokorretara soilik zuzentzen; aitzitik, enpresen arteko merkataritza- eta negozio-akordioen ingurumen-kontsiderazioak ere hartzen ditu kontuan. Saio paralelo honek aztergai izango ditu alor horretan aukeran dauden tresnak.\n1. Blokea: Ikuspegi metodologikoa eta merkatu-tresnak ingurumen-trakziorako\nBloke honen moderatzailea: Ana Mezo, Ihobe\nTestuinguru kontzeptuala ingurumen-trakziorako.\nNola eragin horniketa-kateak lagundu dezan enpresen ingurumenaren hobekuntzan?\nHorniketa-katearen ingurumenaren trakzioaren nazioarteko sistemen eredu praktikoak, eskakizun berri bat edo enpresa aukera bat?\nEcovadis: jasangarritasuna hornidura-kate globalen bitartez sustatuz\nIngurumen-trakzioa balio korporatiboko elementu gisa Iberdrolan, ingurumen erreputazio-sistemen testuinguruan.\n2. Blokea: Basque Ecodesign Center, Euskadiko industriaren ingurumen-trakziorekin konpromisoa hartuta\nBloke honen moderatzailea: Ignacio Quintana (Ihobe)\nPGS Proiektua.- Enpresa handien horniketa-katearen trakzio eredu berria.\nAltzari Proiektua.- Altzarien eta Ekipamenduaren sektorearen balio-katea Ebaluatzeko eta Ingurumenaren Kudeaketarako Plataforma.\nArrakasta kasua: Erosketa pribatu berdea\nErosketen kudeaketa eredu berritzaile baten ezarpena.\n3. Blokea: Erosketa publikoa ingurumen-trakzioaren tresna gisa\nBloke honen moderatzailea: Gorane Ibarra (Ihobe)\nErosketa eta kontratazioa ingurumenaren trakzio tresna gisa.\nIkuspegi estrategiko berria eta politika publikoa egiteko modua.\nEnpresa sektorearen rol aktiboa administrazioan berrikuntza sustatzeko.\nAukera bat zerbitzu-enpresentzako edo materia-gordin sekundarioen eragileentzat.\nArrakasta kasua: Erosketa publiko berdea\nOsakidetzaren Erosketa Publiko Berrikuntzailearen Bulegoa


ikasbil.eus: Dokuteka: Ura neurrian kontsumitzeko beharra\nKlima-aldaketa eta ura kontsumitzeko ditugun ohiturak aldatu beharra izan ditu hizpide Begoña Muruaga iritzi-emaileak. Munduko zenbait tokitan hasi dira ohitura horiek aldatzen. Eta zuk ezer egiten duzu ur-kontsumoa murrizteko?\nESATARIA.- Begoña Muruagarena gaurko zutabea.\nBEGOÑA MURUAGA.- Orain dela gutxi, Australiari buruzko erreportaje bat ikusi nuen telebistan. Bertan, herri hartan urarekin dituzten arazo larriak azaltzen ziren. Eta aldi berean, kontsumo jasangarriago bat lortzeko aurkitu dituzten konponbideak. Australian oso aurreratuta dauzkate erabilitako ura iragazteko eta berrerabiltzeko sistemak. Horien bitartez, egunero bainugelan edo arraskan erabiltzen duten ura berriro berrerabili egiten dute, batez ere parkeak eta lorategiak ureztatzeko. Baina ez horretarako bakarrik. Nekazariek eta abeltzainek ere aldatu egin dituzte haien ohiturak, nahiz eta garai batean ukatu egiten zuten aldaketa klimatikoaren arriskua, horrelako aldaketak beti gertatu izan direla argudiatuz.\nBestalde, etxe berriak eraikitzerakoan lehentasuna ematen zaie uraren kontsumoa murrizteko sistemei. Gainera, oso aurreratuta dago itsasoko urari gatza kentzeko teknologia ere. Programan garbi ikusten zen jendea oso kontzientziatuta dagoela uraren eskasiaz. Eta mundu guztiak jartzen duela bere aletxoa arazoari aurre egiteko.\nOrain dela urte asko, Greenpeaceko aldizkari batean irakurri nuen dutxatzen garenean 25 litro-ur gastatzen ditugula, bainatzen garenean, berriz, 100 litro. Harrez gero, dutxa hartzea erabaki nuen, baina egia esan behar badut, ez dakit zenbat denbora ematen dudan horretan egunero. Australian ere bide beretik doaz gai horri dagokionez, baina han pauso bat aurrerago: bainuaren ordez dutxa gomendatzeaz gain dutxa hori 4 minutukoa izatea proposatzen dute. Horrela esan zion aditu batek erreportajea egiten ari zen kazetariari. Eta kazetariak hori nola neurtu zitekeen galdetu zionean hau izan zen erantzuna: 4 minutuko abesti bat jarriz.\nAbenduaren 2tik 13ra bitartean klimaren goi-bilera egingo da Madrilen. Seguruenik uraren arazoa ez da egongo eztabaidaren erdigunean, nahiz eta herri askotan gerrarako prest dauden uraren banaketa dela eta. Horrela gertatzen da, adibidez, Egipton, Etiopian eta Sudanen. Bitartean ni hasi naiz 4 minutuko abestien bila., nahiz eta badakidan nire ekarpen hori ur-tanta bat besterik ez dela ozeanoaren handitasunean.\nBotilako ura: itzal asko dituen negozioa\nUra, hainbat argibide\nUra aurrezteko aginduak


Hiria GUZTIAK __ALICANTE__ AGOST ALGORFA ALICANTE ALMORADI BENEJUZAR BENIJOFAR CATRAL CIUDAD QUESADA DAYA NUEVA DAYA VIEJA DENIA DOLORES GRAN ALACANT GUARDAMAR DEL SEGURA JACARILLA LA MARINA LOS BALSARES LOS MONTESINOS ORIHUELA ORIHUELA COSTA PILAR DE LA HORADADA ROJALES SAN MIGUEL DE SALINAS TORREVIEJA VILLAMARTIN __MURCIA__ SAN PEDRO DEL PINATAR\nEstudioa Orihuela Costa\nGUZTIAK __ALICANTE__ AGOST ALGORFA ALICANTE ALMORADI BENEJUZAR BENIJOFAR CATRAL CIUDAD QUESADA DAYA NUEVA DAYA VIEJA DENIA DOLORES GRAN ALACANT GUARDAMAR DEL SEGURA JACARILLA LA MARINA LOS BALSARES LOS MONTESINOS ORIHUELA ORIHUELA COSTA PILAR DE LA HORADADA ROJALES SAN MIGUEL DE SALINAS TORREVIEJA VILLAMARTIN __MURCIA__ SAN PEDRO DEL PINATAR\nEstudioa - Orihuela Costa (La Florida)\nSolairu Altua - Orihuela Costa (Villamartin)\nDuplexa - Orihuela Costa (Los Altos)\nitsatsita - Orihuela Costa (Los Altos)\nTriplex-a - Orihuela Costa (Villamartin)\nDuplexa - Orihuela Costa (Villamartin)\natico-a - Orihuela Costa (Punta Prima)\nPAG 1/61 - TOTAL 728 Jabetzak\ngarajea - Torrevieja (Estacion de autobuses) , Eraikitako azalera 10m2, 900 Itsasora distantzia, Urbanizazioa.\ngarajea - Torrevieja (Playa de los locos) , Eraikitako azalera 22m2.\ngarajea - Torrevieja (Nueva Torrevieja) , Eraikitako azalera 11m2, Itsasora distantzia 1 Km..\ngarajea - Torrevieja (Habaneras) , Eraikitako azalera 12m2, 500 Itsasora distantzia.\ngarajea - Torrevieja (Playa del cura) , Eraikitako azalera 11m2, 300 Itsasora distantzia.\ngarajea - Torrevieja (Playa del cura) , Eraikitako azalera 14m2, 150 Itsasora distantzia.\ngarajea - Torrevieja (Playa del cura) , Eraikitako azalera 12m2, 400 Itsasora distantzia.


Facebook, Twitter eta Google ezker erradikalaren kontrolpean? | Azkue Fundazioaren Egunkaria\nAEBetako presidente Donald Trump-ek adierazi du Facebook, Twitter eta Googleri ezker erradikalak kontrolatzen dituela. Twitter-en egin du salaketa Trumpek, froga eta daturik erakusten ez duen mezu baten bidez.\nAEBetako presidente Donald Trumpek iragan asteburuan argitaratu zuen txio hori. Post horren arabera, “ezker erradikalak” kontrolatzen ditu sare sozial nagusiak eta Google. Horretaz gainera, iragarri zuen bere gobernua “legez kanpoko egoera hori zuzentzeko neurriak prestatzen ari dela”.\nAkusazio hori, nola ez, Twitter-en gertatu zen, adierazpen horri buruzko daturik eman gabe, baina Michelle Malkin kazetariaren bideo batek lagunduta. Bideoak kontserbadoreentzako ez dagoela “espazio segururik” salatzen zuen. Datu faltsuak haizatzen zituen bideoa baina, ezabatu egin zuen Twitter-ek, zerbitzuaren arauak ez betetzeagatik. Sare sozialaren erabaki horrek presidentearen aldekoak piztu zituen.\nMalkin, orain dela gutxi arte, Fox News kateko kazetaria zen, eta egun, AEBetako eskuin muturreko ahots publikoetako da, Nick Fuentes-en America First mugimenduarekin ere lerratu dena. Mugimendu horrek askotan ukatu du juduen holokaustoa, edo “globalistak hiltzeko” garaia dela aldarrikatu du.\nKazetaria, halaber, COVID-19ren aurkako txertoa garatzeko ahaleginaren aurkako ahots kritikoetako bat bihurtu da. Bill eta Melinda Gates fundazioak, beste globalista batzuekin lankidetzan, biztanleria kontrolatzeko egindako ahalegina dela uste du. “Ez dut txertatuko Gates txertoa”, azaldu zuen duela gutxi Twitter kontuan argitaratutako bideo batean.\nHauteskunde-urte honetan, sare sozialen eta Trumpen gobernuaren arteko tentsioa bermatuta dago. 2016. urtean, AEBetako presidenteak plataformei leporatu zien ahots kontserbadoreak “isilarazi” izana. Haatik, Trumpek asko erabili zituen sare sozialak bere kanpainan, bai eta lagundu ere bere hautagaitzari.\nIaz, Etxe Zuriak webgune bat sortu zuen herritarrek sare sozialetako zentsura ideologikoaren kasuak salatzeko, baina, azkenik, plataforma hori kendu egin dute, eta ondorioz, ez du salaketa berririk onartzen.


Urola Garaia ETBen - UrolaGaraia\nAzken asteetan, ETB Urola Garaiko gure baliabide eta leku batzuetan grabatzen aritu da.\nHaurrei zuzendutako ETB3ko “3 Ene Kantak” saioko pertsonaiek Ezkioko Igartubeiti baserria bisitatu zuten. Iban Maiz gidak baserriaren nondik norakoak azaldu zizkien Eneko, Nerea, Astronauta eta Sator-i (3 Ene Kantak-eko pertsonaiak).\nIkusteko aukerarik izan ez bazenuten, honako esteka honetan ikus ditzakezu bideoak: IKUSI\nBestalde, Yolanda Mendiolak zuzendu eta aurkeztutako Artefaktua literatura saioan, idazle bat elkarrizketatzen dute, bere lana eta unibertsoa ezagutzeko. Oraingoan, Antxiñe Mendizabal idazlearekin grabatzen aritu dira Antioko ermitan eta bere inguruan. Antxiñe Zumarragarrak duela hilabete batzuk argitaratutako “Odolekoak” liburuari buruzko elkarrizketa izan zuen. Martxoaren 27an izango da ikusgai, 13:00etan, ETB1en.\nEgun horretan bertan, Garikoitz Mendizabalen kontzertua izango da Antioko baselizan, soprano batek eta dantzariek lagunduta. Telebistan ikusi ahal izango da, baina oraindik ez da datarik zehaztu.\nUrretxun, “Herri txiki infernu handi” telebista saiokoak herrian grabatzen aritu dira. Telebista saioan, bai urretxuarrei egindako elkarrizketak, bai martxoaren 4an Ederrena pilotalekuan egon zen ekitaldia ikusi ahal izango da. Maiatzaren 16an izango da ikusgai ETB1en.


Nola aurkitu artxiboko dokumentuak?\nGure tresna deskribatzaileak gaur egun\nGaur egun artxiboan dauden tresna deskribatzaileak honako hauek dira:\nInbentarioak (funtsen %100-a hartzen dute)\nNotario-funtsen inbentario orokorra, honako multzotan banatua:\nBergarako Notario-barrutiko inbentarioa (XVI. mendea-1920)\nAzpeitiko Notario-barrutiko inbentarioa (XVI. mendea-1920)\nDonostiako Notario-barrutiko inbentarioa (XVI. mendea-1920)\nHipoteka-kontularitzako funtsen inbentarioa\nSancti Spiritus Unibertstitateko artxiboaren inbentarioa. Ikusi katalogoa\nKatalogoak (funtsen 5%-a besterik ez dute deskribatzen; dauzkagun 3.000.000 inguru eskrituretatik, 154.000 inguru)\nXIX. mendeko Azpeitia, Azkoitia eta Donostiako notarioetako eskrituren katalogoa (127.133)\nArtxiboko mapa, plano eta marrazkien katalogoa (1.391 unitate)\nGipuzkoa eta itsasoa XVI. mendean (Elkano eta bere garaia (12.067 eskritura)\nZumarragako eskribautzaren protokoloen deskribapena (18.359 eskritura)\nXIX. mendeko Ameriketarako emigrazioari buruzko eskrituren katalogoa (lagin bidez) (1.989 eskritura)\nOñatiko XIX. mendeko protokoloetako testamentu eta ezkontza-kontratuen katalogoa (2.430 eskritura)\nPergaminozko kodizeen katalogoa -protokoloetako azal bezala erabilitakoena- (276 pergamino)\nSancti Spiritus Unibertsitateko artxiboaren katalogoa (4.335 unitate)\nAurkibideak (funtsen %8-a besterik ez dute deskribatzen; dauzkagun 3.000.000 inguru eskrituretatik, 208.000)\nNotario-eskrituren egileen aurkibidea\nAurkibide garaikideak (funtsen %60ak baino gehiago), eskribau edo notario garaikideek sortutakoak\nNola topatu interesatzen zaizkigun dokumentuak? Tresna deskribatzaileak.\nArtxibotik, dokumentuak aurkitzeko moduan jartzen saiatzen gara, tresna deskribatzaileen bidez. Halakoetan, dokumentuei buruz daukagun informazioa islatzen da. Garrantzitsua da artxibo-erabiltzaileak dokumentu mota ezberdinetan zer-nolako informazioa topa dezakeen jakitea. Kontsulta ezazu tresna deskribatzaile mota ezberdinen oinarrizko informazioa eta nola egiten diren.\nArtxiboan notario agirien elkarketak kudeatzen ditugu gehien bat. Elkarketa hauen maila xeheenean notario eskriturak daude. Informazio mailaketa hau kontuan hartzea, hau da, agirien elkarketatik notario eskrituretara doan bidea ondo ulertzea eta ustiatzea, ezinbestekoa da notario funtsek dituzten informazioa aprobetxatzeko.\nEzinezkoa zaigu eskritura guzti-guztien gaineko informazioa izatea, oso handia baita kontserbatzen ditugun eskritura kopurua. Gure kontsulta sistemetan agirien elkarketako %100 deskribatuta dago; eskrituren kasuan, berriz, %15 inguru besterik ez dago deskribatuta (eta hori beste notario artxiboekin konparatuta oso kantitatea handia da).\nHorrexegatik guztiagatik, deskripzio zehatz-zehatza ez duen eskrituretako %85 hori kontsultatzerakoan, jo behar izaten dugu elkarketa edo protokoloen 'arakatze' linealetara. Hau da, jatorrizko dokumentuak artxiboan bertan kontsultatzera, edota notario eta eskribauen aurkibideak arakatzera.\nGipuzkoako gaur egungo herri eta artxibo-funtsen harremana ezagutzea oso garrantzitsua da, horretarako hemen duzu notario funtsen mapa edota kontularitzetako hipoteken mapa.\nNotario eta eskribauen aurkibide garaikideak\nNotario-funtsen inbentarioaren bidez, protoloekin erlazionatutako eta beraien garaikideak diren eskribau eta notarioen aurkibideak kontsulta ditzagezu. Aurkibide hauek digitalizatuak daude eta sorta bakoitzari lotuak daude.\nAzken eguneratzea hemen: Astelehena, 2021(e)ko ekaina(r)en 07-(e)an 12:26etan


kritiken hemeroteka » Bizitzaz betetako uda\n« Dendaostea erakusleihora | Moskito »\nBizitzaz betetako uda Amaia Alvarez Uria / Argia, 2020-10-11\nMaddi Ane Txoperena hendaiar gaztearen, kazetariaren, eta bertsolariaren lehen liburua da hau. Gazteluma X. saria irabazi zuen eta horri esker heldu zaigu eskuartera. Dirudienez, hurrengo liburua idazten ari da, duela gutxi XXIII. Igartza saria irabazi berri du eta laster izango dugu bere bigarren lana irakurtzeko aukera.\nPertsonaien gainean eraikitako eleberria da bere opera prima. Protagonista Parisen Zientzia Politikoen lizentzia bukatzear duen Marie da. Uda garaian herrira bueltatuko da eta ikasketei amaiera emango dien lana burutzeko bere amatxi Josefinaren laguntza izango du. Izan ere, haren gaztetako bizipenak bilduko ditu lana egiteko.\nEuskal literaturan emakume zaharren ahotsa entzuten hasi garen honetan —adibidez, Arantxa Urretabizkaiaren Hiru Mariak edo Mari Luz Estebanen Andre zaharraren manifestua—, polita da idazle gazteak ere zaharrengana hurbiltzen ikustea, haien ahotik hurbileko historia ezagutu nahian.\nPandemia garaian konturatu gara zein gutxi balio duen gure —mendebaldeko— kulturan bizitzak, eta bereziki, zaharrenak. Hori dela eta old lives matter mugimendua jarri dute abian. Horren harira, badu interesa liburu honek, emakume zahar baten ahotsari ematen zaion garrantziagatik.\nIkuspegi feministatik ere, askotan ekinean ahazten da genealogiak egitea. Belaunaldien arteko harremanak bilatuz, elikatuz eta ezagutzak eta esperientziak partekatuz asko aberasten baita jarduna. Liburu honetan, biloba eta amonaren arteko harremana erdigunean jartzen du egileak sare hori eraikiz.\nEuskal Herria Ipar eta Hego direla gogoratzeko ere ondo dator liburu hau. Izan ere, euskal literaturako eta kulturako hegozentrismoa gainditzen lagunduko digu mugan kokatzen den narrazio honek. Euskal identitatea osatuz eta espazio eta denbora mugak malgutuz, ekialdeko euskarara hurbildu nahi duen mendebaldeko irakurlearentzat ere gomendagarria da.\nBera, Donibane Lohizune eta Paris dira koordenatuak Marie eta Josefinarentzat. Izan XX. mendean edo XXI. mendean. Bidaia batekin hasi eta bukatzen da eleberria. Gazte baten uda batean zenbat gauza kabitzen diren ikusiko dugu bertan, baita zahar baten oroitzapenen kontaketetan zenbat bizitza dagoen ere.


Kristal ionikoa | Tecnología Industrial | Xuletas, chuletas para exámenes, apuntes y trabajos\nEscrito el 14 de Febrero de 2018 en vasco con un tamaño de 9,52 KB\nBABES KATODIKOA:Metala erreakzio anodikoan sortzen diren elektroien iheasari aurka egiten dion korrontebatekin konektatzen da. Erreakzio anodikoa da korrosioa eragiten duena. Bi motaKanpoko korronte zuzena: Polo positiboa anodo batekin eta negatiboa piezarekin.Sakrifizio anodoa: Babestu nahi den materiala zuzenean potentzial txikiagoa duen batekinkonektatzen da.\nMATERIAL ZERAMIKOAK:Ezaugarrinagusiak:Oso gogorrak eta erresistentzia mekaniko handiaTenperatura altuak jasateko gaiEgonkortasun kimiko handia eta korrosioarekiko erresistentzia handiaKoalitateleektriko multzo zabala.\nEroale, erdieroale edo isolatzaile izan daitezkeLotura hibrido ionikokobalentez osatutako egitura atomikoa dute. Horrela, elektroiekegonkortasun handia dute, eta materialak gogortasuna, zurruntasuna eta urtze puntu altuapropietateak ematen dizkio. Hala ere, metalek baino elektroi aske gutxiago dituztenez,elastikotasun eta zailtasun gutxiago dute.Compositeak: Material hibridoak dira, beira zuntza, polimero plastiko bat eta materialzeramikoa.\nElastikotasuna eta zailtasuna eman, eta hausturarekiko erresistentzia handia.Cermet: Compositeak erabiliz egiten dira, sinterizazioaz. Urradura eta higadurarekikoerresistentzia handikoak dira. Ebakitzeko zorrozteko eta leuntzeko erabiltzen dira\nLikido eta gasek ez dute barne egiturarik, ez daude ordenatuta. Solidoak bi modutan:1 Amorfoan: Partikulak ausaz taldekatzen dira2 Kristal egituran: Atomo, molekula edo ioiak modu erregularrean ordenatzendirenean forma geometrikoak jarraituz. Partikulek kristal izeneko sare bat osatzen dute.Kristal substantzia bakoitzaren elementuek posizio bera dute beti sareanBi substantzia isomorfoak dira haien kristalek forma poliedriko bera dutenean. Polimorfoakforma batean baino gehiagotan kristalizatzen direnean.Barietate alotropikoa: Substantzia polimorfo baten forma bakoitzari\nKristal kobalenteak Substantzia eroaleak Substantzia molekularra Potentzial diferentzia


Odonatuen etxe atarian - Mendialdea - Alea.eus\nOdonatuen etxe atarian\nEstitxu Ugarte Lz. de Arkaute 2020-11-08 08:00\nKintanan daude Las Rozas eta Las Huertas urmaelak, eta Las Rozas baltsaren inguruan erkidegoko odonatuen espezie ezberdinen populazio handienetariko bat. Txango ugari egin daitezke bertatik.\nUrez inguratuta dago Kintana, Ega ibaira doazen zenbait errekaren gainean kokatuta baitago, Izkiko parke naturalaren hegoaldean eta Nafarroako Cabredo herriaren mugan. Herriaren inguruek gorde duten aberastasun naturalaren lekuko da Kintanatik kilometro eskasera dagoen Las Rozas izeneko baltsa. Nekazaritza lurrak ureztatzeko sortu zen urmaela, baina denboraren poderioz eta nekazaritzaren gainbeherarekin, gero eta gutxiago erabiltzen dute eta naturalizatu egin da. Bertan aurkitu daitezke erkidegoan dagoen era askotako odonatuen –sorgin-orratz, burruntzi, txitxiburduntzi eta mariburduntzi– populazio handienetako bat.\nArabako Natura Institutuko kide Jose Antonio Gainzarainek 2012. urtean Izkiko parkearen odonatuen inguruan argitaratu zuen azterketa batean jasotzen du Las Rozaseko baltsaren berezitasuna. "Horren tamaina txikia duen hezegune batean, mota horretako hainbeste espezie biltzea salbuespena da, baita penintsulan ere; izan ere, orain arte aztertutako kokagune iberikoen artean, Gironako Banyoles lakuak soilik ditu espezie gehiago, eta handiagoa da baltsa hori –kilometro koadro bat du, 2,5 hektarearen aldean–". Espezie mota desberdinen kopuru handiaren atzean dago, besteak beste, Kintanako baltsaren ingurua ondo gorde izana eta uraren kalitate ona.\nIzkin ere, baina Las Rozasetik urruti, Birgarako Olandina urmaela dago, eta inguruan ditugu Urturiko Espinal baltsa eta Maeztuko Haritzaren urmaela. Guztietan nabarmentzekoa da odonatuen fauna aberatsa.\nHala, intsektu hauen eta Izkiko parkean bizi diren hegaztien behaketa sustatzeko orain dela urte batzuk Hezeguneen Ibilbidea egokitu zuten. Bi orduko txango lasai horren abiapuntua Urturi da. Marizurieta bidexka hartu beharko da El Espinal eta El Raso urmaeletara iristeko, eta aurrerago aurkitzen dira Kintanako Las Rozas eta Las Huertas baltsak.\nHerriaren inguruetan ere antzinako benta zaharra eta ondoan dagoen Sortzez Garbiaren ermita bisitatu daitezke, Aragoitik, Nafarroatik eta Errioxatik Kantaurirantz joan nahi zuten mandazainak hartzeko eraikitakoak. Bertatik igarotzen da, bestalde, Mandazainen zidorra eta, besteak beste, ametz-baso ederra ezagutzeko aukera ematen du.\nKintanako kale lasaiek ere bisita bat merezi dute. Herriaren erdian elkartzen dira plaza moduan eta herriko ia etxe guztiak harlanduzkoak dira. Nabarmentzekoa da Latinaren eta Katedraren Etxea, 1608an eraikita. Gainera, 1802. urtean gramatika eta lehen letren maisuak zeuden, eta ikasleak eta etorkizuneko erlijiosoak prestatzen zituzten bertan.\nKuadrilla: Arabako Mendialdea.\nBitxikeriak: Zuhaitzen enborretan erlauntzak jartzen zituzten Kintanako bizilagunek.


'New Order' - - Alea.eus\nIxone Santamaria Vidan 2021-03-06 10:00\nNaian Gonzalez aktorea. / 'New Order'\n"Eszena batetik bestera amorruz bultzatzen gaituzte gertakizun kaotikoek"\nHasierak Marian (Naian Gonzalez Norvind) eta Alan (Dario Yazbek Bernal) gazteen ezkontzan kokatzen gaitu, familia aberats eta eragin handikoen topagunea. Gonbidatuen opariak jaso eta lagunekin dantzatu, ezkongaiek distira bereziaz gozatzen dute haien egun berezian. Poliki-poliki, ordea, hondamendiaren hazia ikusgai egiten hasten da. Festaren zaratatik haratago, auzo esklusiboko segurtasunaren bestalde, iraultza piztu da hirian; aberatsak barkatuko ez dituen iraultza.\nManifestarien biolentziaren eta sarraskien indarraren lekuko izango gara ondoren, tiro bat bakarra ere aurrezten ez duen filmaren bigarren atalean. Anabasa hori guztiari aurre egiteko, zintari izena ematen dion "ordena berria" ezarriko du Estatuak, indar militarren kontrolpeko agintea. Filmean zehar biolentzia ugaria eta doakoa da. Hoztasun ia klinikoaz erakusten dizkigu Francok kalean pilatzen diren gorpuak eta hirugarren atal asaldagarriak, ez du itxaropenerako zirrikiturik ere uzten ikuslearengan.\nNew Order pelikulak hausnarketa zorrotzaren amu mamitsua eskaintzen dio ikusleari, finean, biolentzia esplizitua erakustean sostengatzen den diskurtso traketsa saldu ahal izateko. Tentsioa eta tiro hotsak, horiek bai, ziurtatuta daude.


Alex Salmondek Eskoziako lehen ministro kargua utziko du azaroan - Mundua - Berria\nAlex Salmondek Eskoziako lehen ministro kargua utziko du azaroan\nDimisioaren berri eman du. SNPren buru izateari ere utzi egingo dio. Alderdiaren batzarrean utziko du kargua.\nAlex Salmond, dimisioa emango duela iragarri duen agerraldian. / EFE\nEskoziako erreferendumean ezetza gailendu ondoren hartu du erabakia Salmondek, gaur goizean. Ordu batzuk geroago egindako adierazpenetan esan duenez, lidergo berriak "on" egingo die SNPri eta Eskoziari, Londresekin negoziatzeko garaian. Lehen ministro karguan egotea "pribilegioa" izan da harentzat. Argitu du ez duela politika uzteko asmorik; aurrerantzean "baliagarriak" diren gauzak egin ditzakeela uste du.\nErreferendumean Yes Scotland kanpainak jasotako babesaz "harro" agertu da, baita bozketan izan den parte hartze handiaz ere. "Erreferendumeko botoa galdu dugu, baina Eskoziak oraindik iniziatiba politikoa eraman dezake". Gaineratu duenez, "kanpainak aurrera darrai", eta "ametsa ez da inoiz hilko". Twitter bidez zabaldu du ondoren Salmondek bere adierazpena.\nSNP Eskoziako Alderdi Nazionalistak berez urrian zuen egitekoa aurtengo alderdiaren batzarra, baina, galdeketa dela eta, azarora arte atzeratu zuten —hilaren 13tik 15era izango da—. Orduan utziko du kargua Salmondek.\nEskoziarrek gehiengo osoz aukeratu zuten lehen ministro kargurako, eta 2016. urtera arte eman zioten konfiantza. Urte horretan dira Eskoziako Parlamenturako hauteskundeak; laboristek egungo egoera iraultzen ez badute, SNP izango da irabazteko faborito.\nUne honetan, Nicola Sturgeon Eskoziako Gobernuaren lehen ministrordea da Salmonden atzetik alderdiaren ikur nagusia, baina batzarrean beste lider batzuk ager daitezke.\nErabaki txarra 1979an\nSNP alderdia nahikoa irregularra izan da azken 35 urteetan hauteskundeetan; jaso duen babesa asko aldatu da hauteskunde batzuetatik besteera. 1970eko hamarkadaren amaieran oso ondo kokatuta egon zen bozetan. 1974ko Erresuma Batuko Parlamenturako hauteskundeetan, botoen %30,4 eskuratu zituen.\n1979. urtean, ordea, autonomia gehiago izateko erreferenduma galdu ostean, laboristek liberal demokraten babesarekin osatutako gobernuaren kontrako zentsura mozioa onartu zuen. Hurrengo hauteskundeetan Margaret Thatcherrek irabazi zuen, eta hondoratu egin zen SNP, batez ere, Westminsterreko Parlamenturako bozetan.\nGoizean, emaitzaren lehen balorazioa\nSalmondek goizean goiz egin du erreferendumaren osteko lehen balorazioa. Eskertu egin ditu independentziaren aldeko 1,6 milioi botoak, eta nabarmendu %86ko parte hartzea "prozesu demokratikoaren garaipena" izan dela. "Denok izan gara une historiko honetako partaide. Baiezkoaren aldeko kanpainarekin bat egin du inoiz politikagintzan aritu ez den jendeak. Honen ostean ezer ez da berdin izango. Westminster bera ere izutu egin da ohartu denean zein neurritakoa den euren aurkako sentimendua. Orain aurrera jarraitu behar dugu nazio gisa".\nDena den, Salmondek onartu du gehiengoak ezezkoa eman diola. Horiek hala, emaitza errespetatzeko eskatu die eskoziarrei, eta Eskoziari hitzemandako eskuduntzei buruz ere galdetu die Erresuma Batuko laboristei. "Alderdi unionistek promesak egin dituzte. Martxoan Eskoziaren eskumenak aztertuko dituztela iragarri dute. Eskozioarrok espero dugu euren hitza beteko dutela".\nAdierazpena. Alex Salmonden hitzak (ingelesez)\nZer dator ezezkoaren ondoren?


Iraila: ez eman amore - Ba da beste modu bat | Laboral Kutxa Blog\nBatzuetan, bizitzak dena kentzen dizu, bizitza bera eta hura topera bizitzeko gogoa izan ezik. Halaxe gertatzen zaio Aitor Francesena “Gallori”, kemen handiz gainditu behar baititu eguneroko oztopoak, beti maite izan duena egiten jarraitzeko: olatuen gainean hegan egitea.\nSortzetiko glaukomarekin jaio zen, eta 14 urte zituela eskuineko begia galdu zuen. 2012ko udan, surfean ari zela izandako istripu baten ondorioz, ikusmena zuen begia ere galdu egin zuen. Baina horrek ez zuen geldiarazi.\n“Banekien itsu gera nintekeela, eta heldu egin zen egun hori. Hasperen egin eta hauxe esan nuen: ez diot ezeri ere uko egingo”. Esan eta egin. Kemen handia erakutsiz, Gallok inoiz ez du pentsatu gehien maite duen kirola baztertzea; hau da, bere desgaitasunagatik gehien maite duenaz egunero ez gozatzea. Areago, ahaztu ere egiten zaio itsua dela.\nSurf-irakaskuntzaren aitzindarietako bat ere izan da. Hala, Estatuko lehen surf-eskola sortu zuen, eta surflari ospetsu asko trebatu ditu bertan, hala nola Aritz Aranburu, Asier Muniain eta Kepa eta Eneko Acero. Liburu bat ere idatzi du, eta izenburuak haren pentsaera laburbiltzen du: ‘Querer es poder’ (‘Nahi izatea ahal izatea da’).\nBaikorra eta tematia izanik, nahi duguna egin dezakegula uste du Gallok. “Itsua izan arren, bizitza topera bizi nahi dut”. Eta hori egiten du egunero, uretan nahiz lehorrean. Izan ere, amore ez ematea beste modu bat da bizitzak ematen dizunetik ezer ez galtzeko.\nIrakurri gure egutegiko gainerako hilabeteak eta ezagutu honelako historia gehiago.\nTags: aitor francesena bada beste modu bat desgaitasuna itsutasuna surfa


Langabezia-tasa % 8,9ra jaitsi da Euskadin - Ekonomiaren KZ\nAurtengo hirugarren hiruhilekoan, 9.300 landun gehiago eta 15.900 langabe gutxiago zenbatu ziren Euskadin, aurreko hiruhilekoan baino. Langabezia-tasa % 8,9koa da, 2021eko bigarren hiruhilekoan baino ehuneko 1,4 puntu txikiagoa, Eustaten datuen arabera. Tasa hori ez zen 2010etik.\nHiruhileko honetan 92.700 langabetu zenbatu dira, eta 953.600 landun daude, urteko bigarren hiruhilekoan baino % 1 gehiago.\nBiztanleria landunaren eta langabearen bilakaeraren ondorioz, jarduera-tasa % 55,8 da 2021eko hirugarren hiruhilekoan, eta ehuneko 0,5 puntu jaitsi da aurreko hiruhilekoaren aldean.\nLurraldeka eta aurreko hiruhilekoaren aldean, Bizkaian hazi da gehien okupazioa, 5.000 landun gehiagorekin; ondoren, Araban 3.000 pertsona gehiagorekin eta Gipuzkoan 1.400 pertsona gehiagorekin.\nHiriburuei dagokienez, Gasteizen 2.800 pertsona gehiago daude okupatuta, Donostian 2.100 gehiago eta Bilbon 500 gutxiago.\nGeneroari dagokionez, okupazioaren hazkunderik handiena gizonen artean gertatu da, aurreko hiruhilekoan baino 6.600 landun gehiagorekin; emakume landunak, berriz, 2.700 gehiago dira.\nNazionalitateari dagokionez, atzerriko nazionalitatea duten landunak 5.900 gehiago dira, eta espainiar nazionalitatea dutenak 3.400 gehiago.\nEuskadin 8.600 landun gehiago daude zerbitzuen sektorean, 1.900 eraikuntzan eta 400 lehen sektorean; industrian, berriz, 1.700 landun gutxiago daude.\nOkupazio-tasa, 16 eta 64 urte bitarteko pertsona landunen ehunekoa adin horien guztizkoaren gainean kalkulatuta, ehuneko 0,6 puntu igo da aurreko hiruhilekoaren aldean, eta % 68,3koa da.\nTasa hori % 71,4koa da gizonen artean, eta % 65,2koa emakumeen artean.\nAmaitutako ikasketa-mailari dagokionez, bigarren mailako eta erdi-mailako ikasketak dituztenen artean igo da gehien okupazio-tasa (ehuneko +1,7 puntu), % 60,7an kokatuz. Lehen mailako ikasketak eta gutxiago dituztenen artean, okupazio-tasa 0,4 puntu igo da eta % 60,2an dago; goi-mailako ikasketak dituztenen artean, berriz, 0,2 puntu jaitsi da, % 82,9an kokatu arte.\nNazionalitateari dagokionez, okupazio-tasarik handiena Espainiako nazionalitatea dutenen artean dago ( % 69,8), eta atzerriko nazionalitatea dutenen artean, berriz, % 55,3koa da (+0,2 eta +3,6 puntu, hurrenez hurren).\nLurralde historikoka, okupazio-tasarik altuena Arabakoa da ( % 69,9), eta aurreko hiruhilekoaren aldean ehuneko 0,7 puntu igo da. Bigarren lekuan Gipuzkoa dago, % 69,7rekin eta ehuneko 0,2 puntuko jaitsierarekin, eta azkenik, Bizkaian okupazio-tasa 0,9 puntu portzentual igo da eta % 66,9an kokatu da.\n2021eko hirugarren hiruhilekoan Euskadin 902.200 etxe inguru daudela kalkulatzen da, eta horietatik heren batek ez du pertsona aktiborik. Hamar etxetik ia seitan pertsona aktibo guztiak okupatuta daude, aurreko hiruhilekoan baino 7.400 familia gehiago. Gainera, pertsona aktibo guztiak langabezian dituzten etxeak 33.500 dira, hau da, aurreko hiruhilekoan baino 2.400 gutxiago.\nEuskadin langabezian dauden pertsonak, hau da, lan bila aritu, bilatzeko kudeaketa aktiboak egin eta gainera lanerako prest daudenak, urteko hirugarren hiruhilekoan 92.700 direla zenbatetsi da, aurreko hiruhilekoan baino 15.900 gutxiago, hau da, % 14,6 gutxiago.\nGizonezko langabeak 48.200 dira, 7.400 gutxiago (-%13,3); emakumezko langabeak 8.400 gutxiago (-%15,8), 44.600 guztira hiruhilekoan.\n2021eko hirugarren hiruhilekoko datuen arabera, langabezia-tasa % 8,9koa da, hau da, aurreko hiruhilekoan baino ehuneko 1,4 puntu txikiagoa. Gizonen langabezia-tasa % 8,8koa da (ehuneko -1,3 puntu), eta emakumeena ehuneko 1,6 puntu jaitsi da, % 8,9raino.\nIkasketei dagokienez, langabezia-tasaren jaitsierarik handiena lehen mailakoak amaitutako ikasketa-mailarik altuena dutenen artean gertatu da, ehuneko 2,2 puntu gutxiago, eta langabezia-tasa % 11,6an kokatu da. Bigarren mailako eta erdi-mailako ikasketak amaitu dituztenen artean, langabezia-tasa ehuneko 1,9 puntu jaitsi da eta % 10,6an dago. Azkenik, goi-mailako ikasketak dituztenen artean, langabezia-tasa ehuneko 0,8 puntu jaitsi da, % 5,8ra iritsi arte.\nNazionalitateari dagokionez, espainiar nazionalitatea duten 9.900 langabe gutxiago daude, 71.100 hain zuzen ere. Atzerriko nazionalitatea duten pertsonen artean, 6.100 dira, eta 21.600 langabetu daude.\nLurralde historikoka, Bizkaian 8.500 langabe gutxiago daude, eta langabezia-tasa ehuneko 1,5 puntu jaitsi da, % 9,9an kokatuz. Gipuzkoan 24.100 langabe daude, 4.200 langabe gutxiago eta langabezia-tasa 1,2 ehuneko-puntu jaitsi da, % 7ra arte. Araban 3.100 langabe gutxiago daude eta langabezia-tasa % 9,2koa da, hau da, aurreko hiruhilekoan baino 1,9 puntu gutxiago.\nHiriburuei dagokienez, langabeziak behera egin du guztietan, baina langabetuak gehien jaitsi diren hiriburua Bilbo da, 3.100 pertsona gutxiagorekin; ondoren Vitoria-Gasteiz dago, 2.700 gutxiagorekin; eta azkenik, Donostian 1.700 langabe gutxiago daude.\nEurostaten arabera (Europar Batasuneko Estatistika Bulegoa), 2021eko abuztuan Europar Batasuneko langabezia desestazionalizatuaren tasa % 6,8koa zen eta Espainiakoa % 14koa.\nAzken urtean, landunen kopurua % 3,6 igo da, eta langabezia-tasa % 10,1etik % 8,9ra jaitsi da. Euskadiko biztanleria landuna % 3,6 hazi da 2020ko hirugarren hiruhilekoaren aldean, eta langabezia-tasa ehuneko 1,2 puntu jaitsi da ( % 10,1etik % 8,9ra); beraz, 11.000 pertsona gutxiago daude langabezian Euskal Autonomia Erkidegoan, 2020ko hirugarren hiruhilekoarekin alderatuta.\nKalkuluen arabera, Euskadin 874.400 afiliatu daude batez beste hiru hilean behin, hau da, EAEn bizi diren pertsonak eta inkesta egin den unean Gizarte Segurantzan afiliatuta daudenak.\nHorietatik, % 98,4 okupatuta daude BJAk erabiltzen dituen Lanaren Nazioarteko Erakundearen irizpideen arabera, hau da, 860.100 pertsona.\nBJAko LANE okupatuen artean, 79.500 ( % 8,3) ez daude Gizarte Segurantzan afiliatuta, ez daudelako Euskadiko enpresetan, funtzionarioen mutualitate publikoetako kide direlako edo beste egoera batzuetan daudelako.\nGainera, kalkuluen arabera, Euskadin 102.000 langabe daude Lanbiden erregistratuta hiruhilekoko batez bestekoan, hau da, Euskadin bizi diren pertsonak, eta inkesta egin zenean Lanbiden erregistratuta zeuden erregistratutako langabezia-kategorietako batean.\nHorietatik, % 57,3 langabeak dira NLEren definizioaren arabera (58.400 pertsona). BJAko NLE langabeen artean, % 34,1 ez dago langabe gisa erregistratuta Lanbiden (31.600 pertsona), baina enplegu-eskatzaileen beste kategoria batzuetan egon daiteke.\n← Confemetalek gogor kritikatu du erregulazio elektriko berria\nPisu hutsen aurkako gerra Bilbon →\nBatez besteko pentsioa 1.281 eurora igo da Euskadin\nEuskal industri jarduera % 10,9 hazi da otsailean\n2022-04-05 Andoni Beitia


Jarraipen irregularra izan du Greba Orokorrak Aiaraldeko herri txikietan - Aiaraldea.eus\nAiaraldeko Greba Batzordearen egitaraua\nGazte Greba Komitearen egitaraua\nZaintza gune komunitarioak\nJarraipen irregularra izan du Greba Orokorrak Aiaraldeko herri txikietan\nIzar Mendiguren Cosgaya 2020-01-30 20:41 Ekonomia Laudio\nHerri nagusietan ez ezik, Urduñan, Arrankudiagan eta Arakaldon ere eragin handia izan du grebak. Aiaran, Okondon, Orozkon eta Artziniegan normaltasuna izan da nagusi.\nTokian toki eragin ezberdina izan du grebak. Irudian, Urduñako banketxe bat. | Ikusi handiago | Argazki originala\nAmurrion eta Laudion pilatu dituzte goizean goizetik, Greba Batzordeko ekimenak. Bi herri horietan izan du jarraipenik handiena grebak. Dena dela, gainontzeko herrietan ere izan du eragina gaurko mobilizazio egunak oro har.\nUrduña, Arakaldo eta Arrankudiaga grebarekin bat\nUrduñan 71 komertziotatik zazpi egon dira soilik zabalik, herritarrek Aiaraldea Komunikabideari adierazi diotenez. "Banketxeak eta Correos zabalik egon dira. Herri Eskola itxita egon da, baina Andra Mari ikastetxean zenbait ikasle zeuden".\nUrduñan 71 komertziotik 7 bakarrik egon dira zabalik. Ondorioz, grebaren eragina handia izan da #U30GrebaOrokorra #AiaraldeaGreban (Argazkiak: @iabiguri ) pic.twitter.com/w099x6aIPf\n— Aiaraldea.eus (@aiaraldea) January 30, 2020\nArakaldon, aldiz, udaletxea itxita egon da, eta ez da beharginik egon lanean\n#Arakaldo-ko udala gaur itxita! Ez da inor lanera etorri. #U30GrebaOrokorra !! @AiaraldeaGreba @aiaraldea pic.twitter.com/11z5H0p8xV\n— Jabi Asurmendi (@jabiasurmendi) January 30, 2020\nArrankudiaga-Zollotik, berriz, auto karabana bidez lotu dituzte Ugao, Zeberio eta Arrankudiaga. Izan ere, Hego Uribeko Batzordearekin osatu dituzte kanpaina eta mobilizazio eguna. Hala, goizean Bilboko manifestazioan izan dira, eta arratsaldean Ugaon. Arrankudiagako denda, tabernak eta eskola deialdietara atxikitu dira; eta euren jarduna eten dute.\nOrozkon, Aiaran eta Artziniegan eragin txikiagoa\nOrozkon ez du izan beste tokietan adinako oihartzunik deialdiak. "Arraindegia itxita zegoen, baina gainerako denda gehienetan lanean zeuden".\nOkondon normaltasuna izan da nagusi: "Taberna batek soilik egin du bat protestarekin, dendak irekita egon dira".\nAiaran erdibidekoa izan da jarraipena. Etxaurren Ikastolak deialdiarekin bat egin du. "Luiaondon eta Arespalditzan hiru tabernatik bi zabalik egon dira, eta Murgako industriagunean antzera. Udalean normaltasunez egin da lan", zehaztu dute.\nAntzekoa izan da Artziniegako egoera, taberna eta denda gehienak zabalik egon baitira. "Udaleko gehienek greba egin dugu, Museoa, eskola eta liburutegia itxita egon dira", jakinarazi diote komunikabideari. Alabaina, Bilboko manifestazioan presentzia nabarmena izan dute, Artziniegako garraiolari batek eman baitiote hasiera mobilizazioari:\nBilboko manifestazio nagusia Artziniegako Ainara eta Irune kamioilariek zabaldu dute #U30GrebaOrokorra #AiaraldeaGreban (Argazkia: @naiz_info ) pic.twitter.com/OsqWOVLrPW\nBEREZIA: U30 Greba Orokorra\nLaudio / Ekonomia\nUztailaren 9ra arteko enplegua erregulatzeko espedientea aurkeztuko du bihar Guardian enpresak\nLaudio HAZIk aholkularitza pertsonalizatua ematen die merkataritzari, autonomoei, ETEei eta enpresei COVID-19ko osasun-krisia dela eta\nBihar fabrikak berriro irekiko dituela jakinarazi die Tubacexek langileei\nLaudioko saltokien %10 dago ohikoan bezala lan egiten\nGuardian enpresan jarduera geldituko dute espedientearen bitartez\nEdu Canterla: "Ez erosi Internet bidez asperdura kentzeko, beharrezkoak diren horniketa zerbitzuak egin nahi ditut"\nGuardian enpresan %70ean murriztuko dute langileen kopurua autoen lerroan eta %30ean floaten bihartik aurrera\nLaudioko enplegu anezkako zortzi partaidek lana lortu dute dagoeneko\nLaudioko 28 dendek Neguko Beherapen Merkatua egingo dute asteburu honetan


"Ez dago Donostia baino leku hoberik antolatu nahi duguna egiteko" : Irutxuloko Hitza\nMaider Mendizabal, pilotaria\n"Ez dago Donostia baino leku hoberik antolatu nahi duguna egiteko"\nEmakume Pilotarien Elkartea (EPE) proposamen berezi batekin joan zen pasa den apirilean udalera: emakume pilotarien Donostia Saria sortzea, goi mailako emakume pilotarien eskuzko eta palazko txapelketa. Maider Mendizabal (Anoeta, Gipuzkoa, 1977) palazko pilotari beteranoa izan zen proposamena aurkeztu zuenetako bat, EPE-ko zuzendaritzako kide baita. Dioenez, Donostia «leku ezin hobea» da horrelako txapelketa bat antolatzeko. Horrez gain, emakumeen pilotaren egoerari buruz ere hausnartu du.\nMaider Mendizabal pilotari beteranoa. (Argazkia: Joseba Parron San Sebastian)\nDonostian emakumeen pilotak izandako hainbat mugarri nabarmendu zenituzten proposamenean.\nEmakume erraketistetatik, besteak beste, Emakumea Pilotari proiektura arte. Gipuzkoako Euskal Pilota Federazioak 2004an sortu zuen proiektu hori, eta duela gutxi arte funtzionamenduan izan da. Nahiko talde itxurosoa bildu ginen proiektuaren bueltan, eta Gipuzkoako herri nagusienetako seitan garatu genuen, sustapen eta aisialdi jarduerak egiten. Sei herri horietako bat Donostia izan zen. Esaterako, haurrentzako paleta eskola bat sortu nahi izan genuen hemen, baina ezin izan genuen. Interesa zuten neska asko aurkitu genituen, baina zailtasun handiak izan genituen entrenamenduetarako egunak eta orduak zehazteko. Hala ere, aisialdi taldea sortu genuen, eta 60 emakume etorri ziren lauzpabost urtez. Ondoren, hainbat faktore direla medio, taldea txikitzen joan da, eta gaur egun 25 bat emakume elkartzen dira astero.\nBestalde, pilotari federatuontzako ere garrantzitsua izan da beti Donostia, hainbat txapelketatako finalak Atanon jokatu izan ditugulako: Gipuzkoako txapelketakoak, Emakumea Pilotari proiektukoak, eta abar. Horrez gain, Gascako trinketea urte luzez erabili dugu; berritu egin zuten arte, orain kaka bat da eta. Ez dago Donostia baino leku hoberik antolatu nahi duguna egiteko.\nMaider Mendizabal pilotariak 30 urtetik gora daramatza palan jokatzen. (Argazkia: Joseba Parron San Sebastian)\nTxapelketa gehiago antolatu behar dira nesken pilota ezagutarazteko?\nGoi mailako txapelketa bat antolatzeko beharra ikusten dugu. Hortik dator Donostiako proposamena. EPE-ko pilotari onenak ekarri nahi genituen txapelketara, EPE-ko kide izatearen garrantzia ere nabarmendu nahi dugulako, baina Iparraldeko onenak ere ekarriko genituzke, esaterako. Ideia txapelketa urtero antolatzea da, eta behin txapelketa egonkortuta, gure helburua izan behar da munduko pilotari onenak ekartzea. Horretarako, ordea, ordaindu egin behar da, eta gu musu truk jokatzen ari gara beti. Soilik txapelketen antolaketan enpresak sartzen direnean kobratzen dugu, eta enpresak diren modukoak direnez, oso gutxi kobratzen dugu. Horregatik sortu genuen EPE, gauzak modu duin batean gure kabuz antolatzen hasteko.\nLeku askotan, argazkian ondo gelditzeko antolatzen dituzte nesken partidak, baina gero ez digute ordaintzen; mutilei, ordea, beti ordaintzen diete. Nire curriculuma ikusten baduzu, esku pilotako lehenengo mailako baino mutil askok baino ibilbide hobea daukat. Orduan, zergatik ez didazu ordaintzen?\nBeraz, emakumeen pilotaren egoera hobetzea da EPE-ren helburu nagusia.\nPilotari gazteek guk izan ez duguna izan dezaten lan egiten dugu, ez beste ezergatik. Nik jokatzen eta pilotaren munduan murgilduta jarraitu dut gustatzen zaidalako, baina ez beste ezergatik. Esaterako, ni lau aldiz izan naiz munduko txapeldun, eta munduko txapelketa irabazteagatik 2.000 euroko beka bat ematen dizute. 2.000 euro baino ez! Eta lau hilabete pasa dituzu etengabe entrenatzen.\nNolakoa izango litzateke Donostiako txapelketa?\nUdan egitea da guretzako aproposena, eta udan dauden ekitaldi guztiekin, hedabideek jarraipena egitea nahi badugu, txapelketa azkar bat izan behar da. Gainera, streaming bidez emateko asmoa dugu, ahalik eta jende gehienarengana iristeko. Beraz, asteburu bateko goi mailako txapelketa bat egingo genuke. Hala ere, gauza ondo joango balitz, joango ginateke txapelketa handitzen. Lehenengo urtean, EPE-ko goi mailako hiru palista bikote eramango genituzke, eta Iparraldeko bikote onena ere ekarriko genuke. Iparraldekoei materiala aurretik bidaliko genieke, frontoi txikian entrenatu dezaten, ondoren gure txapelketa ahalik eta ikusgarriena izateko. Esku pilota txapelketa ere egingo genuke, gure lau pilotari onenekin, erakusteko horiek direla benetan pilotari onak, Plazandreak-ekoak baino askoz hobeak baitira.\nBeteranoek eta gazteek hartuko lukete parte?\nEskuz bi beteranok eta bi gaztek jokatuko lukete, buruz buru. Gainera, Antiguako frontoian ikusgarria izango litzateke horrelako txapelketa bat. Buruz buru jokatzea oso polita da, baina maila tekniko ona baldin badaukazu. Gure lau pilotariekin, uste dut partida politak izango liratekeela. Txapelketa ikustera datorren jendea liluratuta gelditu behar da, eta hurrengo urtean itzultzeko gogoak izan behar ditu. Horretarako, ordea, diru kopuru duin bat behar da, eta pilotariei ere esan genien profesionalak izango balira bezala entrenatzeko konpromisoa hartu beharko luketela.\nUdalaren erantzunik jaso duzue?\nUdal teknikari baten erantzuna izan dugu, eta zera esan digu: ‘mahai gainean ikusi dut erantzun gabeko zuen eskaera bat daukagula; jakin ezazue diru-laguntza batzuk ditugula orain irekita, beraz, hortik eskatu’. Alegia, asko jota datorren urtean ahalko genuke zerbait antolatu. Eskaera aurkeztu genuenean, udalekoekin bilera bat izan genuen, eta esan ziguten diru gehiegi eskatzen ari ginela, eta udalak ezin zuela horrenbeste jarri. Esan ziguten entitate pribaturen bateko dirua bilatzeko, eta goi mailako kirola denez, Eusko Jaurlaritzarekin hitz egiteko. Gu, ordea, Jaurlaritzara joan gara, eta esan digute beraiek dirua ematen diotela Euskadiko Pilota Federazioari. Eta federaziora joaten garenean, esaten digute ez daukatela dirurik. Hau da, alde batetik bestera gabiltza, eta tontoak dirudigu. Esan ezazu ezin duzula txapelketa antolatu eta ez duzula antolatu nahi; askoz hobeto da horrela. Uda pasatzean udalarekin harremanetan jarri nahi dut, galdetzeko ea ganorazko zerbait egin ahalko dugun.\nEskaera honen harira, lortu dugu Gasteizen master bat antolatzea. Horrela, Gasteizko, Bilboko eta hemengo udaletan EAJ dagoenez, pentsatu dugu batek antolatu ondoren, denek antolatu nahiko dutela zerbait. Gasteizko Kiroletako zinegotziarekin egin genuen bileran, behintzat, ikusi genuen berak bazuela zerbait egiteko gogoa. Horregatik, espero dugu datorren urtean zerbait antolatu ahal izatea Donostiaren, Bilboren eta Gasteizen artean. Beraientzako gozoki bat dela iruditzen zait: hiriburu bakoitzak 10.000 euro inguru jartzearekin nahikoa da ganorazko zerbait antolatzeko, eta gero emakume palisten zirkuitua antolatu izanaren domina jarri dezakete.\nErakunde publikoak konprometituta daude emakumeen pilota eta emakumeen kirola sustatzeko?\nNire iritziz, asko hitz egiten dute, baina ez dute ezer egiten. Guk 20.000 euro inguru eskatu dizkiogu Donostiako Udalari, eta bilera horretan esan ziguten diru asko zela. Ados, baina ezin dut sinetsi udalak ez daukala enpresa jakin batzuekin harreman nahikoa txapelketa antolatzeko dirua eskatu ahal izateko. Gainera, enpresa horiek gero kenkari moduan deklaratu dezakete txapelketa antolatzeko jartzen duten dirua; dena guztiz legezkoa da. Nahi dutenean, erraz egiten dituzte horrelako gauzak.\nDonostian antolatu nahi duzuenaren antzeko zerbait antolatu duzue inoiz?\nHasiera batean, denboraldiaren amaieran EPE-ren goi mailako txapelketa sortzea zen gure asmoa. Tolosan egitea pentsatu genuen, eta dena lotuta geneukan. Ordea, pandemia heldu zen, eta ezin izan dugu egin. Bost jardunaldiko txapelketa bat antolatzekoak ginen, gure pilotari onenekin. Pilotariak motibatzeko modu bat da hori, zeren, bigarren mailako pilotari bat bazara, lehenengo mailakoa izateko lan egingo duzu, badakizulako horrela goi mailako txapelketa bat jokatuko duzula, kontratu duin bat egingo dizugula, eta abar. Benetan hobetzeko eta gora egiteko zer egin beharko duzu? Txapelketa pribatuak jokatu beharrean, Gipuzkoako txapelketa jokatu, esaterako. Hau da, sistema federatua indartzeko modu bat ere bada.\nIzan ere, gaur egun, pilotari askok ez dituzte txapelketa federatuak jokatzen, bestelakoetan hobeto ordaintzen dietelako eta erosoagoa delako. Mutilen esku pilotan, Euskadiko Ligako ohorezko kategorian ez dute onenek jolasten, paso egiten dute. Mutiletan eskuetatik joan zaie, eta nesketan, palan ez da inoiz gertatu, baina eskuan mutilekin egin duten gauza bera egiten ari dira. Hau da, federazioek txapelketak antolatzen dituzte, baina pilotariek ez dute izena ematen; orain aitzakia da pilota goxoarekin jokatzen dela. Ordea, gero erakunde pribatuek antolatutako txapelketetara joaten dira, edozein pilotarekin eta edozeinen aurka jokatzera, inolako egitura seriorik gabe. Hori ETBk Plazandreak-ekin egiten duen gauza bera da: egungo ogia, biharko gosea. Pixkanaka ereiten joan behar dugu, eta pilotariek euren partetik gehiago jarri behar dute, jartzen dutena baino askoz gehiago. Hori uste dugu EPE-n. Zergatik? Gu bidezidorretatik joan garenez, saiatzen ari garelako gazteentzako autobide bat egiten.\nPalazko modalitate asko jokatzen ditu Mendizabalek. Ezkerretik eskuinera: gomazko paleta; paleta argentinarra eta larruzko paleta. (Argazkia: Joseba Parron San Sebastian)\nDesberdintasun handiak daude zu pilotan hasi zinenean emakume pilotariek bizi zenuten egoeraren eta gazteek bizi dutenaren artean?\nBai, zentzu guztietan. Guk bakarrik jokatzen genuen, materiala guk erosten genuen eta edozein frontoitan ibiltzen ginen. Hasi nintzenean, nik eskuz jokatzen nuen Anoetan, baina mutilekin. 14 urte bete nituen arte. Hortik aurrera, ordea, nahiz eta ni teknikoki hobea izan, edozein mutilek irabazten zidan, ni ez nintzelako hirutik pasatzen! Izan ere, 12 urte ingurura arte neska bat mutil bat baino gehiago izan daiteke frontoian, baina hortik aurrera, pilota ez bazaizu eskuetatik ateratzen, jai daukazu, nahiz eta teknikoki hobea izan. Eta niri ez zitzaidan pilota eskuetatik ateratzen. Patriri [Espinar], esaterako, pilota eskuetatik ateratzen zaio, eta jubeniletara arte aguantatu zuen mutilekin. Mutilekin jokatzeari utzi nionean, esan zidaten Intxaurrondon bazebiltzala neska batzuk palan jokatzen, eta hara joaten hasi nintzen. Nire adineko neskekin jartzen ninduten, baina ni beraiek baino askoz hobea nintzen. Nola ez nintzen hobea izango? 7 urtetatik frontoian sartuta neraman eta! Horregatik, joateari utzi nion, eta nire kabuz entrenatzen jarraitu nuen, baina pala txapelketak jokatzen hasi nintzen.\nOrain, aldiz, dena askoz antolatuagoa da: entrenamenduak bi astean behin dituzu, material egokia ematen dizute, eta abar. Zer gertatzen da orain? Astean bitan entrenamenduak dituztela, eta ez zaiela okurritzen ordu horietatik kanpo frontoira euren kabuz joatea. Horrela, noiz iritsiko zara 10.000 ordu entrenatu izatera?\nGazteak kontziente dira orain arte egin duzuenaz?\nEz, ez zaielako tokatu guk bizitako guztia bizitzea. Orain, 15 urteko pilotari bati 50 euro ordaintzen dizkiote edozein jaialditako partida jokatzeko, eta ez zaio beste ezer inporta. Batzuetan haserretzen naiz, baina gero pentsatzen dut: ‘niri 15 urterekin 50 euro ordaindu izan balizkidate, pozaren pozez egongo nintzateke’. Ez duzu pentsatzen jaialdi hori antolatu duenak 3.000 euro kobratu dituela, eta asko jota, pilotarietan 300 euro gastatu dituela. Beraz, orain hori gertatzen ari zaigu: eskuan eta palan oso onak diren eta are hobeak izan daitezkeen pilotariak ditugu, baina ez dute beharrik ikusten ezergatik borrokatzeko.\n‘Plazandreak’ telebista saioa aipatu duzu hainbatetan. Zer iruditzen zaizu saioa?\nOso ondo dago telebistan emakume pilotariak ikustea, baina serioak izan behar dugu. Hau da, ezin da esan hor ikusten direnak izugarri onak direla, jendea ez delako tontoa. Esan ezazu orain hasi direla maila horretan jokatzen, pixkanaka hobetzen joango direla, eta abar. Jendea ez da ausartzen publikoki esatera hori kaka bat dela, baina bakoitzak bere etxean esaten du. Eta arrazoi guztiarekin. Paleta larruzko partida batean esaten badidazu kaka bat dela egiten duguna, ‘jar zaitez zu’, esango dizut. Baina Plazandreak-ekoa toke erdiko pilotarekin jokatzen duten esku pilota da, eta sekulako takoekin jokatzen dute. 8 urte dituzunetik eskuz aritzen bazara, eta progresio normal bat egin baduzu, toke erdiko pilotarekin takorik gabe jokatu behar duzu. Hauek, ordea, takoekin eta eskuak txikituta ari dira jolasten. Gainera, kazetariek asko lausengatzen dituzte. Hori ari zara bultzatzen? Hori ez doa inora, eta horregatik, nik ez dut babestuko. Eskua babestuko dut, baina gauzak ondo eginda. Hau da, ezin zara telebistako saio batean atera ezkerrarekin ematen jakin gabe. Baina txarra baldin bazara, eta prentsak esaten badizu izugarri ona eta erreferentea zarela, ez duzu ezkerrarekin hobetzeko beharrik ikusiko.\nDonostiako txapelketa antolatzerik ez baduzue, zer asmo dituzue aurrera begira?\nEPE-n gauza asko ditugu egiteko. Esaterako, guretzat oso garrantzitsua da klubekin harreman ona izatea, eta horretan gabiltza. Izan ere, emakumeen pilotaren munduan gutxi gara, eta elkarrekin egon behar dugu gauza txukunak egiteko, familia handi bat sortu behar dugu. Giro ona sortu behar dugu, giro ona dagoenean jendea prest dagoelako txapelketak jokatzeko, entrenatzeko eta edozertan laguntzeko. Baina gauzak ondo eta modu serioan egin behar dira, aurrera begira baliagarriak izateko. EPE-tik elkarlana sustatzeko lan egiten ari gara, baina ez gara leku guztietara iristen, ez baikara hortik bizi, gure denbora librean egiten dugu EPE-ko lana. Horregatik, mantsoago goaz; hala ere, pauso aurrerapauso baliagarriak ematen baditugu, nahiago dut mantso joan, etorkizunean nabarituko baita. Nire 5 urteko alabak egunen batean pilotaria izan nahi badu, gustatuko litzaidake guk izan duguna baino askoz egitura sendoagoa izatea.